ការសម្ភាសរបស់អ៊ុំស្រី ទា សារ៉ុន

ក៖ អ្នកសម្ភាសឈ្មោះជាង ស៊ីអ៊ាវ

ខ៖ អ្នកទទួលការសម្ភាសឈ្មោះ ទាសារ៉ុន។

ការសង្ខេបប្រវត្តិរបស់អ៊ុំស្រីទា សារ៉ុន

អ៊ុំស្រីទា សារ៉ុនមានអាយុ៦៥ ឆ្នាំនៅក្នុងឆ្នាំ២០២០ មានភេទស្រី មានទីលំនៅបច្ចុប្បន្ននៅភូមិឡឥដ្ឋ ឃុំបឹងកុក ស្រុកកំពង់ចាម ខេត្តកំពង់ចាម។

ក៖ ចឹងជាដំបូងខ្ញុំអរគុណច្រើនអ៊ុំដែរបានអោយខ្ញុំពិភាក្សាជាមួយអ៊ុំទាកើទងពីប្រវត្តិរបស់អ៊ុំ ហើយការសម្ភាសទាំងអស់នេះគឺរៀបចំឡើងដោយសកលវិទ្យល័យមួយដែរនៅអាមេរិចដែរមានឈ្មោះថាBYU ហើយដោយសារតែសកលវិទ្យាល័យមានគោលបំណងចងរក្សាពីប្រវត្តិប្រជាជនខ្មែរ ដើម្បីទុកអោយកូនចៅជំនាន់ក្រោយពួកគាត់បានស្គាល់ហ្នឹងបានដឹងពីប្រវត្តិឪពុកម្ដាយហ្នឹងដូនតា ជាពិសេសខ្ញុំសម្ភាសប្រវត្តិអ៊ុំស្រីដើម្បីទុកអោយក្មួយៗរឺមួយក៏កូនចៅរបស់អ៊ុំស្គាល់ហ្នឹងបានដឹងពីប្រវត្តិរបស់អ៊ុំដែរបានរៀបរាប់ប្រាប់ខ្ញុំ ហើយចឹងសំរាប់អ៊ុំយល់ព្រមដើម្បីអោយខ្ញុំដាក់ការសម្ភាសទាំងអស់ហ្នឹងទៅក្នុងវេបសាយសាលាទេអ៊ុំ?

ខ៖ ចា៎!

ក៖ អើខ្ញុំហ្នឹងពិភាក្សាជាមួយអ៊ុំមួយហ្នឹងយកអាវេបសាយហ្នឹងដាក់ទៅក្នុងវេបសាយរបស់សាលា ដើម្បីតំកល់ទុកអោយកូណចៅជំនាន់ក្រោយរបស់អ៊ុំហាស?

ខ៖ ចា៎!

ក៖ បាទអ៊ុំចឹងសំរាប់ខ្ញុំជាអ្នកសម្ភាសអ៊ុំខ្ញុំមានឈ្មោះថាជាង ស៊ីអ៊ាវហើយថ្ងៃខែដែរខ្ញុំសម្ភាសអ៊ុំគឺនៅថ្ងៃទី២២ខែ៥ឆ្នាំ២០២០ ហើយការសម្ភាសទាំងអស់ហ្នឹងគឺធ្វើឡើងនៅភូមិឡឥដ្ឋ ឃុំបឹងកុក ស្រុកកំពង់ចាម ខេត្តកំពង់ចាមចឹងសំរាប់អ៊ុំឈ្មោះពេញទាំងត្រកូលរបស់អ៊ុំម៉ងឈ្មោះអីគេអ៊ុំ?

ខ៖ ខ្ញុំឈ្មោះអើទា សារ៉ុន។

ក៖ ចុះមានឈ្មោះហៅក្រៅអត់អ៊ុំ?

ខ៖ ហៅក្រៅអើឈ្មោះយាយទូច។

ក៖ អូ៎ចុះកាលពីក្មេងហាសធ្លាប់មានឪពុកម្ដាយរឺក៏បងប្អូនយាយហៅឈ្មោះយាយអីផ្សេងអត់?

ខ៖ អើឪពុកខ្ញុំឈ្មោះអើតាឡាយ ម៉ែខ្ញុំឈ្មោះយាយផង់។

ក៖ ប៉ុន្តែពួកគាត់ធ្លាប់ហៅឈ្មោះអ៊ុំហៅអីផ្សេងទៀតអត់អ៊ុំ?

ខ៖ អានេះអត់ទេមានតែពីរហ្នឹង!

ក៖ ឈ្មោះយាយទូច?

ខ៖ ឈ្មោះទូចហ្នឹងសារ៉ុនហ្នឹងអាហ្នឹងបញ្ជីជាតិសារ៉ុន ទាសារ៉ុន។

ក៖ ទា សារ៉ុន?

ខ៖ ចា៎!

ក៖ អូ៎បាទ!

ខ៖ ឈ្មោះហៅរាល់ថ្ងៃហ្នឹងហៅតែយាយទូចៗ។

ក៖ អូ៎ចឹងលក្ខណៈគេហៅខាងក្រៅណេះ?

ខ៖ ចា៎គេហៅនៅក្រៅ។

ក៖ តែបើអោយហៅឈ្មោះសារ៉ុនអត់សូវមាននរណាហៅទេ?

ខ៖ អត់សូវមានអ្នកហៅទេហ្នឹងទាល់ដូចថានៅក្នុងត្រកូលម៉ងហាស ដូចថានៅក្នុងអត្តសញ្ញាណប័នអីហ្នឹងបានមានឈ្មោះហ្នឹង!

ក៖ បាទអ៊ុំបាទ!

ខ៖ បើនៅក្រៅស្គាល់តែយាយទូចទេ។

ក៖ អូ៎បាទអ៊ុំ!

ខ៖ ចា៎!

ក៖ ចុះអើអ៊ុំសព្វថ្ងៃអ៊ុំអាយុប៉ុន្មានអ៊ុំ?

ខ៖ ខ្ញុំហុកប្រាំ។

ក៖ អូ៎ហុកប្រាំហើយណោះ?

ខ៖ ចា៎!

ក៖ អូ៎ចុះអ៊ុំកើតនៅថ្ងៃខែឆ្នាំណាអ៊ុំចាំទេអ៊ុំ?

ខ៖ អត់ចាំទេយូរហើយអត់ចាំ។

ក៖ អត់ចាំទេណេះអ៊ុំណេះ?

ខ៖ ទាល់មើលតាមអត្តសញ្ញាណប័នអាហ្នឹងខ្ញុំអត់យកមកផង។

ក៖ មើលអ៊ុំ..?

ខ៖ អត់ចាំ។

ក៖ វាម៉្ភៃពីរ?

ខ៖ ហុកប្រាំ។

ក៖ ហាហុកវា?

ខ៖ ខ្ញុំកើត។

ក៖ ហាអ៊ុំកើតឆ្នាំមួយពាន់ប្រាំបួនរយហុកប្រាំហុកប្រាំហាប្រាំអ៊ុំកើតឆ្នាំមួយពាន់ប្រាំបួនរយហាប្រាំ?

ខ៖ ចា៎!

ក៖ ចុះអ៊ុំឆ្នាំច័ន្ទគតិជូត ឆ្លូវ ខាល ថោះអ៊ុំឆ្នាំអីគេអ៊ុំ?

ខ៖ ខ្ញុំឆ្នាំអើឆ្នាំវ័ក។

ក៖ ឆ្នាំវ័កហោសអ៊ុំ?

ខ៖ ចា៎!

ក៖ អូ៎ចុះទីកន្លែងកំណើតដែរអ៊ុំកើតម៉ងកើតនៅណាអ៊ុំ?

ខ៖ ខ្ញុំកើតនៅអើនៅវត្តអង្គសុភី។

ក៖ នៅហ្នឹងនៅស្រុកអីគេអ៊ុំ?

ខ៖ នៅស្រុកកំពង់ត្រាច ខេត្តកំពត។

ក៖ អូ៎ចុះអើអ៊ុំមានបងប្អូនបង្កើតចំនួនប៉ុន្មាននាក់អ៊ុំ?

ខ៖ ខ្ញុំបងប្អូនបង្កើតមានតែពីរនាក់តែស្លាប់បាត់ហើយ!

ក៖ អូ៎!

ខ៖ អត់មានបងប្អូន។

ក៖ ចឹងមានន័យថាអ្នកដែរស្លាប់ហ្នឹងបងរបស់អ៊ុំរឺប្អូន?

ខ៖ បងបងខ្ញុំបង្កើតបងស្រី។

ក៖ អូ៎ស្រីអ៊ុំហោស?

ខ៖ ចា៎!

ក៖ អូ៎ប៉ុន្តែគាត់ទាល់ឥឡូវប្រហែលជាអាយុប៉ុន្មានអ៊ុំ?

ខ៖ អ៊ុំគាត់ឆ្នាំជូតចិតជាងហើយហីបងខ្ញុំបងបង្អស់។

ក៖ អ៊ុំឆ្នាំវ័កគាត់ឆ្នាំជូតណេះអ៊ុំ?

ខ៖ ចា៎ឆ្នាំជូតព្រោះអីអើបងហ្នឹងមានប្អូនមានបន្ទាប់គាត់ពីរទៀតស្លាប់ទៅ។

ក៖ អូ៎!

ខ៖ ស្លាប់ទៅបានមានខ្ញុំចុងក្រោយ។

ក៖ ឆ្នាំជូតចឹងមានន័យថាអើ…?

ខ៖ ខ្ទង់ចិតហើយណោះ?

ក៖ ចិតប្រាំបីត្រូវអត់?

ខ​៖ ចា៎!

ក៖ ប៉ុន្តែចឹងអ៊ុំមានតែបងប្អូនពីរនាក់ទេ?

ខ៖ ចា៎មានតែពីរនាក់។

ក៖ អូ៎គាត់ស្លាប់ដោយសារអីអ៊ុំ?

ខ៖ ស្លាប់ដោយជំងឺ។

ក៖ ប៉ុន្តែគាត់ស្លាប់យូរនៅអ៊ុំ?

ខ៖ ស្លាប់យូរហើយស្លាប់ដប់ឆ្នាំ។

ក៖ មុនប៉ុលពតប៉ុលពតហើយហោសអ៊ុំ?

ខ៖ អត់ទេស្លាប់ឥឡូវហ្នឹង!

ក៖ អូ៎!

ខ៖ ប៉ុលពតនៅយូរហាសយើងគ្រាន់តែវ៉ៃបែកឥឡូវហ្នឹងប៉ុន្មានចូលម៉្ភៃ។

ក៖ សាមសិបឆ្នាំ?

ខ៖ សាមសិបឆ្នាំ។

ក៖ សែសិបឆ្នាំហោស?

ខ៖ តាំងពីកូនខ្ញុំអើកូនខ្ញុំកាលអាពតហ្នឹងកូនខ្ញុំទើបអាយុពីរឆ្នាំទេឥឡូវកូនខ្ញុំសែជាងហើយកូនច្បង។

ក៖ សែសិបឆ្នាំហើយអ៊ុំ?

ខ៖ ចា៎សែសិបឆ្នាំជាងហើយ!

ក៖ អូ៎បាទចុះ…?

ខ៖ កាលណុងអាយុខ្ទង់ជាងម៉្ភៃណុងកាលអាពតខ្ញុំទើបជាងម៉្ភៃ។

ក៖ ឥឡូវអ៊ុំចិតប្រាំ?

ខ៖ ខ្ញុំហុកប្រាំ។

ក៖ អូ៎ហុកប្រាំ?

ខ៖ ចា៎

ក៖ អូ៎បាទអ៊ុំចុះអ៊ុំគិតថាចឹងអើបងរបស់អ៊ុំដែរស្លាប់ហ្នឹងគាត់ឈ្មោះអីគេអ៊ុំ?

ខ៖ ឈ្មោះអើផុន ទាផុន។

ក៖ ទា ផុន?

ខ៖ ចា៎!

ក៖ ចុះអ៊ុំធ្លាប់មានអនុស្សាវរីយ៍ជាមួយគាត់អត់កាលអ៊ុំនៅក្មេងហាស?

ខ៖ ចា៎!

ក៖ ធ្លាប់ធ្វើអីគេខ្លះជាមួយគាត់អត់?

ខ៖ អត់មានធ្វើអីអត់មានខឹងអីជាមួយគាត់ហ្នឹងព្រោះអីកាលហ្នឹងអើខ្ញុំបែកជាមួយគាត់គាត់នៅផ្ទះអើជាមួយអ៊ុំខ្ញុំហើយខ្ញុំនៅជាមួយម៉ែខ្ញុំចឹងហាស!

ក៖ បាទអ៊ុំ!

ខ៖ បែកគា្នចឹងដល់ពេលធំៗចាស់ៗហើយមានកូនមានចៅបានជូបគា្នវិញ។

ក៖ អូ៎អត់ទេចង់និយាយថាកាលនៅក្មេងហាសអ៊ុំធ្លាប់មានអនុស្សាវរីយ៍ទៅធ្វើស្រែទៅដើរធ្វើចំការអីជាមួយគាត់អីចឹងហាស?

ខ៖ អត់។

ក៖ អត់ទេណេះអ៊ុំណេះ?

ខ៖ ចា៎!

ក៖ អូ៎ប៉ុន្តែអើមុនគាត់ស្លាប់ហ្នឹងគាត់មានកូនប៉ុន្មាននាក់អ៊ុំ?

ខ៖ គាត់មានកូនពីរនាក់កូនស្រីមួយកូនប្រុសមួយ។

ក៖ អូ៎កូនស្រីមួយប្រុសមួយហោសអ៊ុំ?

ខ៖ ចា៎ៗ!

ក៖ រួចចុះអើឥឡូវគាត់មានចៅតទៀតហើយណេះអ៊ុំណេះ?

ខ៖ អើមានចៅមានចៅមួយមានចៅពីរ។

ក៖ អូ៎!

ខ៖ គាត់មានចៅហាសចៅពីរបាននៅកំពតហ្នឹងអត់នៅអើកៀនខ្ញុំទេនៅកំពតគាត់ស្លាប់ហ្នឹងស្លាប់កំពត់ស្រែអំបិលកំពត។

ក៖ អូ៎បាទអ៊ុំបាទ!

ខ៖ ប្រពន្ធគាត់ធ្វើស្រែអំបិលហ្នឹងហាស!

ក៖ បាទអ៊ុំ!

ខ៖ បានខ្ញុំខ្ញុំមកនៅនេះវត្ត។

ក៖ ចុះកូនគាត់ពីរនាក់ហ្នឹងនៅណាអ៊ុំ?

ខ៖ កូននៅហ្នឹងរាល់ថ្ងៃស្រែ។

ក៖ នៅកំពត់ទាំងអស់?

ខ៖ ចា៎នៅស្រែអំបិលកន្លែងគេធ្វើអំបិលហ្នឹង!

ក៖ អូ៎គាត់ធ្វើអីគេនៅណុងអ៊ុំកូនគាត់?

ខ៖ ធ្វើអំបិលអំបិលដូចអើស៊ីឈ្នួលធ្វើអំបិលអោយគេវាធ្វើមេការនៅយូរហើយចឹងចេះតែនៅៗហ្នឹងចឹងទៅ។

ក៖ កូនគាត់ហោស?

ខ៖ ច៎ា!

ក៖ អូ៎ចុះម្នាក់ទៀត?

ខ៖ ម្នាក់ទៀតមកនៅហ្នឹងទាំងពីរ។

ក៖ អូ៎!

ខ៖ ស្រីមួយប្រុសមួយ។

ក៖ អូ៎បាទ!

ខ៖ គាត់នៅហ្នឹងស្រួលចេះតែនៅហ្នឹងទៅវាអត់ចេញចឹងហាស!

ក៖ បាទត្រូវអ៊ុំ!

ខ ចា៎មកពីអាពតវិញហ្នឹង!

ក៖ ចុះអើឪពុករបស់អ៊ុំឈ្មោះអីគេម្ដងទៀតអ៊ុំ?

ខ៖ ឈ្មោះអើតាឡាយ។

ក៖ ឡាយ ទា?

ខ៖ ចា៎!

ក៖ ចុះអើម្ដាយរបស់អ៊ុំ?

ខ៖ ម្ដាយឈ្មោះយាយផង់ តុបផង់។

ក៖ តុបផង់ណេះអ៊ុំណេះ?

ខ៖ ចា៎!

ក៖ ចុះឪពុករបស់អ៊ុំឥឡូវគាត់?

ខ៖ ស្លាប់អស់ហើយ!

ក៖ គាត់ស្លាប់?

ខ៖ ស្លាប់តាំងខ្ញុំនៅតូចៗហោសកាលខ្ញុំនៅអាយុដប់ពីរឆ្នាំហោស!

ក៖ អូ៎!

ខ៖ បើម៉ែខ្ញុំទើបស្លាប់ទេទើបស្លាប់ជាងដប់ឆ្នាំ។

ក៖ បាទអ៊ុំបាទចុះអើឪពុករបស់អ៊ុំគាត់ធ្វើអីគេសំរាប់ចិញ្ចឹមជីវិត ចិញ្ចឹមក្រុមគ្រួសារពេលគាត់នៅរស់ហាស?

ខ៖ កាលគាត់នៅរស់គាត់ដើរអើគាត់ទៅធ្វើចំការអោយគេកាលណុងសប្បាយចាយហាសកាលណុងគាត់ធ្វើនិយាយស៊ីឈ្នួលចំការជាមួយគេហាស!

ក៖ បាទអ៊ុំបាទ!

ខ៖ គាត់ធ្វើមេការមេអីចឹងទៅ។

ក៖ អូ៎!

ខ៖ ហើយម៉ែខ្ញុំទៅតាម។

ក៖ អូ៎បាទអ៊ុំចុះអើម្ដាយរបស់អ៊ុំគាត់ធ្វើអីគេសំរាប់ចិញ្ចឹមជីវិតចិញ្ចឹមកូនចៅហាសអ៊ុំ?

ខ៖ គាត់តាមប្ដីគាត់ហ្នឹងគាត់ធ្វើស្រែធ្វើអីក្នុងផ្ទះខ្វះចឹងគាត់ទៅតាមប្ដីចឹង។

ក៖ អូ៎!

ខ៖ អោយគាត់ធ្វើស្រែហ្នឹងៗ!

ក៖ បាទអ៊ុំបាទ!

ខ៖ រួចដល់ពេលនេះចឹងទៅលេងជាមួយ។

ក៖ អូ៎ចុះឪពុកម្ដាយរបស់អ៊ុំគាត់កាចក៏ស្លូតអ៊ុំ?

ខ៖ ស្លូតណាស់។

ក៖ ស្លូតៗណេះអ៊ុំ?

ខ៖ ចា៎!

ក៖ អូ៎បាទអ៊ុំចុះអ៊ុំគិតថាអ៊ុំធ្លាប់មានអនុស្សាវរីយ៍ដូចជាមានអីដែរចងចាំជាមួយឪពុកម្ដាយអ៊ុំកាលគាត់នៅរស់អត់អ៊ុំ?

ខ៖ ឪពុកម្ដាយខ្ញុំអើចងចាំដូចថាគាត់ចិញ្ចឹមខំប្រឹងចិញ្ចឹមកូនចឹងដល់ពេលធំខ្ញុំអាយុជាងដប់ឆ្នាំគាត់ស្លាប់ឪខ្ញុំស្លាប់ទៅ ខ្ញុំនៅតែម្ដាយនៅជាមួយម៉ែចឹងរកស៊ីចិញ្ចឹមពីរនាក់ម៉ែកូនបីនាក់ណុង។

ក៖ បាទអ៊ុំបាទ!

ខ៖ បើស៊ីតាមយើងអ្នកស្រុកស្រែចឹង។

ក៖ អូ៎!

ខ៖ ធ្វើស្រែធ្វើអីចឹង។

ក៖ បាទអ៊ុំប៉ុន្តែម្ដាយឪពុករបស់អ៊ុំគាត់កាចរឺមួយក៏ស្លូតអ៊ុំ?

ខ៖ ស្លូតមិនដែរកាច។

ក៖ ស្លូតទេណេះអ៊ុំណេះ?

ខ៖ ចា៎!

ក៖ អូ៎!

ខ៖ មិនដែរវ៉ៃកូនផង។

ក៖ ចឹងហោស?

ខ៖ ចា៎!

ក៖ ចឹងអ៊ុំគិតថាឪពុករបស់អ៊ុំគាត់ធ្លាប់ប្រាប់ពីប្រវត្តិកាលគាត់នៅក្មេងទៅអ៊ុំអត់?

ខ៖ អត់បានប្រាប់ទេអត់បានប្រាប់ផង។

ក៖ អូ៎កាលគាត់នៅរស់គាត់អត់បានប្រាប់ទេណេះអ៊ុំណេះ?

ខ៖ ចា៎ៗ!

ក៖ ថាកាលពីក្មេងគាត់ធ្លាប់រកស៊ីរឺមួយក៏ធ្វើចំការធ្វើអីគាត់អត់ដែរនិយាយទេ?

ខ៖ ចា៎!

ក៖ អូ៎បាទ!

ខ៖ បើយើងធំមកឃើញគាត់ធ្វើចឹងម៉ង។

ក៖ អូ៎!

ខ៖ ហ្នឹងហើយ!

ក៖ ចុះម្ដាយរបស់អ៊ុំវិញគាត់ធ្លាប់ប្រាប់ពីប្រវត្តិកាលគាត់នៅក្មេងទៅអ៊ុំទេ?

ខ៖ អត់អត់ប្រាប់ដែរ។

ក៖ គាត់អត់ប្រាប់ដែរណេះអ៊ុំណេះ?

ខ៖ ចា៎!

ក៖ អូ៎ចុះអើយាយតាខាងឪពុករបស់អ៊ុំអ៊ុំស្គាល់ឈ្មោះគាត់អត់?

ខ៖ ចង់ភ្លេចហើយយូរហើយហ្នឹងភ្លេចអស់ហើយ!

ក៖ អ៊ុំអត់ចាំទេណេះ?

ខ៖ អត់ចាំទេ។

ក៖ ចុះយាយតាខាងម្ដាយ?

ខ៖ ខាងម្ដាយអើឈ្មោះយាយម៉ឹងតាផុល។

ក៖ ចឹង..?

ខ៖ ចា៎!

ក៖ ខាងម្ដាយយាយម៉ឹងតាផុល?

ខ៖ ចា៎!

ក៖ ខាងឪពុកអត់ស្គាល់ទេ?

ខ៖ ឈ្មោះភ្លេចភ្លេចហើយ!

ក៖ ប៉ុន្តែយាយតាខាងម្ដាយគាត់អ្នកស្រុកនៅណាអ៊ុំ?

ខ៖ ស្រុកណុងអើខ្ញុំនិយាយមិញហ្នឹង!

ក៖ នៅកំពតដែរហោស?

ខ៖ ចា៎នៅកំពតបើខាងឪពុកខ្ញុំនៅស្រុកអើខេត្តកំពតហ្នឹងដែរស្រុកកំពង់ត្រាចដែរប៉ុននៅគេហៅអើនៅខាងបឹងសាលាទៅកៀងផ្សេងទៀតចឹងហាស!

ក៖ អូ៎មួយចំហៀងម្នាក់ហោស?

ខ៖ ចា៎ៗ!

ក៖ អូ៎!

ខ៖ បានខ្ញុំមកអង្គសុភីកាលមុនគេហៅវត្តគេហៅកន្តោៗឥឡូវគេផ្លាស់ឈ្មោះហើយគេហៅអត់សុភី។

ក៖ អូ៎វត្តអង្គ..?

ខ៖ អង្គសុភីវត្ត។

ក៖ អូ៎អង្គសុភីហោស?

ខ៖ ចា៎ៗវត្តអង្គសុភី។

ក៖ អូ៎បាទអ៊ុំចុះ..?

ខ៖ នៅអើឃុំអង្គសុភីនៅអង្គសុភីហ្នឹងម៉ង។

ក៖ បាទអ៊ុំបាទចុះអ៊ុំមករស់នៅកំពង់ចាមហ្នឹងយូរនៅអ៊ុំ?

ខ៖ ខ្ញុំកូនខ្ញុំមកតើខ្ញុំនៅនោះ។

ក៖ អូ៎ចឹងអ៊ុំនៅ..?

ខ៖ ខ្ញុំនៅផ្ទះខ្ញុំមកលេងហ្នឹង!

ក៖ អូ៎!

ខ៖ មលេងជាមួយកូនមកបានបួនប្រាំថ្ងៃ។

ក៖ ប៉ុន្តែពេលណាអ៊ុំទៅវិញ?

ខ៖ ខ្ញុំទៅវិញអើបួនប្រាំថ្ងៃទៀតទៅវិញហើយ!

ក៖ អូ៎អ៊ុំនឹកចៅនឹកអី?

ខ៖ អើនឹកចៅមកលេងកាលមុនហ្នឹងតាមកជួយធ្វើផ្ទះកូននេះ។

ក៖ អូ៎!

ខ៖ មកបីខែហោសបានខ្ញុំទៅវិញអោយបានគាត់ទៅវិញរួចបានខ្ញុំមកលេងមើលកូនមកលេងជាមួយកូន។

ក៖ បាទអ៊ុំបាទ!

ខ៖ មកយូរមកចង់មកយូរដែរប៉ុន្តែនៅផ្ទះនៅអត់នរណានៅផ្ទះចឹងហាសតាម្នាក់ឯងហើយចៅពីរម៉ែឪគេរកស៊ីនៅភ្នំពេញហ្នឹងដែរ។

ក៖ អូ៎ចឹងប៉ុន្តែនៅផ្ទះនៅអី?

ខ៖ អើ!

ក៖ នៅកំពតហ្នឹងនៅប៉ុន្មាននាក់?

ខ៖ នៅអើបួននាក់នៅចៅពីរនៅចៅពីរនៅតាហើយខ្ញុំម៉ែឪវានៅភ្នំពេញ។

ក៖ អូ៎តែ..?

ខ៖ នៅលក់ខោអាវនៅភ្នំពេញដែរ។

ក៖ ចៅតូចៗតើហីអ៊ុំហេស?

ខ៖ ចា៎ចៅខ្ញុំរៀនថ្នាក់ទីដប់ហើយអាមួយដប់បីអាមួយដប់បួន។

ក៖ អូ៎!

ខ៖ រៀនថ្នា់ទីដប់។

ក៖ បាទអ៊ុំបាទ!

ខ៖ ចៅប្រុស។

ក៖ បាទអ៊ុំគិតថាអ៊ុំមានកូនចៅណាដែរទៅរស់នៅខេត្តផ្សេងជៀសពីខេត្តកំពតទេ មានតែកំពតកំពង់ចាមហ្នឹងភ្នំពេញណេះអ៊ុំ?

ខ៖​ អើកំពង់ចាមភ្នំពេញអើបាត់ដំបង បាត់ដំបងហ្នឹងនៅចុះម៉ូងហ្នឹងចុះទៅក្នុងទៀតគេហៅស្អីខ្ញុំស្រុកអីគិរីរម្យម៉េចទេខ្ញុំមិនសូវចាំដែរអាហ្នឹងកូនប្រុសមួយនៅខាងហ្នឹង!

ក៖ បាទអ៊ុំបាទ!

ខ៖ ចុះទៅក្នុង។

ក៖ អូ៎!

ខ៖ កូនប្រុសខ្ញុំមួយនៅហ្នឹង!

ក៖ បាទអ៊ុំ!

ខ៖ ហើយនៅកំពតកូនប្រុសមួយដែរធ្វើប៉ូលីសនៅកំពត។

ក៖ អូ៎គាត់ធ្វើប៉ូលីសហោស?

ខ៖ ចា៎!

ក៖ បាទអ៊ុំចុះអ៊ុំគិតថាអើប្ដីរបស់អ៊ុំឈ្មោះអីគេអ៊ុំ?

ខ៖ ប្ដីខ្ញុំឈ្មោះអ៊ុំឈ្មោះព្រំស៊ាន។

ក៖ ព្រំងស៊ាង?

ខ៖ ស៊ានៗ។

ក៖ ព្រំស៊ានហោស?

ខ៖ ចា៎!

ក៖ អូ៎បាទអ៊ុំចុះអើសព្វថ្ងៃគាត់ធ្វើអីគេអ៊ុំ?

ខ៖ សព្វថ្ងៃគាត់ឥឡូវរាល់ថ្ងៃគាត់ធ្វើជាងភ្លើងគេហៅធ្វើជាងភ្លើងចេះតែធ្វើទៅដល់ចាស់ហើយ!

ក៖ អូ៎!

ខ៖ កាលពីមុនមកគាត់រត់ម៉ូតូរត់អីចឹងគ្រប់មុខហ្នឹង!

ក៖ អ៊ុំប្រុសចាស់ហើយនៅតែធ្វើជាងភ្លើងហោសអ៊ុំ?

ខ៖ អើនៅជាងភ្លើងគេហៅធ្វើនៅនេះបីខែទៅវិញគេដើររកហៅគាត់ធ្វើមិនសូវយករបស់គេថ្លៃទេដូចផ្ទះមុខគាត់យកតែដូចតចឹងគាត់យកមួយអំពូលតែមួយម៉ឺនទេហើយបើហៅជាងភ្លើងគេ អើអ្នកគ្របខ័ណ្ឌអត់មានមួយម៉ឺនទេយកផ្ទះមួយហ្នឹងស៊ីរយហើយ!

ក៖ អូ៎!

ខ៖ ហើយពួកអ្នកធ្វើការរដ្ឋហ្នឹងហៅតាទៅគេចង់អោយគាត់បានលុយចឹងក៏គេស្គាល់ហាស!

ក៖ បាទ!

ខ៖ ចា៎អើម៉ាភូមិស្រុកអង្គសុភីហ្នឹងហេសហៅតាទៅរកតាអោយគាត់ធ្វើទៅគេខ្ចិលមកចឹងហាសគេអ្នក។

ក៖ ដោយសារតាគាត់ចេះធ្វើហើយគាត់យកថោកទៀត?

ខ៖ ចា៎ហើយគាត់ចេះធ្វើដូចថាធ្វើមានចេះពិតប្រាដកដូចថាគាត់ចេះកាលពីក្មេងមក កាលពីក្មេងគាត់អ្នកជាងភ្លើងហាស!

ក៖ បាទ!

ខ៖ កាលពីក្មេងកាលពីសង្គមមកគាត់ចេះជាងភ្លើងកាលពីសង្គមគាត់ធ្វើភ្លើងតើ!

ក៖ អូ៎ដល់មកវិញមកមកការរវល់ការអីហ្នឹងមកបានអត់ដល់ចុះមកវិញហ្នឹងយើងឥឡូវហ្នឹងមកគាត់ក៏មិនដែរធ្វើណាដែរដល់ពេលគាត់ធ្វើផ្ទះធ្វើអីខ្លួនឯងចឹងផ្ទះគ្រប់គា្នគេចេះហៅៗទៅដល់គាត់ធ្វើស្រួលចេះតែហៅចឹងហាស!

ក៖ អូ៎!

ខ៖ ប៉ុន្តែគាត់មិនដែរអួតបរាប់គេថាគាត់ចេះទេ។

ក៖ បាទអ៊ុំបាទ!

ខ៖ ដល់ពេលគាត់ចេះគេចេះតែហៅគាត់ទៅធ្វើស្រួលរបស់គេអត់មានរលត់អត់មានញាក់ញ័រអីចឹងគេចេះតែហៅ។

ក៖ បាទអ៊ុំប៉ុន្តែចឹងតាអើតាំងពីចាប់ដៃជាមួយអ៊ុំមកគាត់ធ្វើជាងភ្លើងរហូតហោស?

ខ៖ កាលមុនជាងភ្លើងដល់អាពតហ្នឹងគាត់ត្រលប់មកវិញមកជាងភ្លើងហើយបានជាងភ្លើងយើងអត់គ្របខ័ណ្ឌទេណាស់។

ក៖ បាទអ៊ុំ!

ខ៖ គាត់ច្រើនតែគេហៅចឹងយើងដើរធ្វើចឹងហាសណាស់ហើយរត់ម៉ូតូរត់អីចឹងមក។

ក៖ អូ៎គាត់រត់ម៉ូតូឌុបរត់អីដែរណេះអ៊ុំ?

ខ៖ ចា៎រត់។

ក៖ អូ៎បាទអ៊ុំចុះអ៊ុំការជាមួយអ៊ុំប្រុសអស់ប៉ុន្មានឆ្នាំហើយអ៊ុំ?

ខ៖ ខ្ញុំការកាលអើការចិតបី។

ក៖ ការចិតបីណេះអ៊ុំ?

ខ៖ ចា៎!

ក៖ ចិតបីទាល់ឥឡូវសែសិបប្រាំពីរឆ្នាំចុះអ៊ុំមានកូនប៉ុន្មាននាក់ទៅអ៊ុំ?

ខ៖ ខ្ញុំមានកូនអើប្រាំមួយនាក់ស្លាប់មួយហើយនៅប្រាំអើមានប្រាំពីរនាក់ស្លាប់មួយហើយនៅប្រាំមួយ។

ក៖ អូ៎!

ខ៖ ចា៎!

ក៖ នៅច្រើនហាសណេះកូនអ៊ុំ?

ខ៖ ដល់ពេលកូនច្រើន។

ក៖ ចុះកូនបងរបស់អ៊ុំអាយុប៉ុន្មានហើយទាល់ឥឡូវ?

ខ៖ កូនបងខ្ញុំឆ្នាំថោះសែជាងហើយកើតអាពតទើបបានមួយខួបជាងផ្ទៃពោះហ្នឹង!

ក៖ អូ៎ប៉ុន្តែអ៊ុំការហើយអ៊ុំអើទំនេរពោះសិនរឺមួយមានគ្រួសារម៉ងអើយកកូនម៉ង?

ខ៖ ហេ៎មួយឆ្នាំខ្ញុំការហើយបានអើពីរឆ្នាំវ៉ៃបែកអើរដ្ឋប្រហារហ្នឹង!

ក៖ បាទអ៊ុំ!

ខ៖ ចិតប្រាំខ្ញុំមកពីកំពត់សោមកាលមុនខ្ញុំនៅកំពង់សោម។

ក៖ បាទអ៊ុំ!

ខ៖ ខ្ញុំអត់មាននៅស្រុកទេណាស់។

ក៖ បាទ!

ខ៖ ខ្ញុំទៅស្រុកកំពង់សោមវ៉ៃបែកមកបានមកនៅស្រុកហេសអាពតហ្នឹងមកនៅស្រុកយើងវិញចឹងហាស!

ក៖ អូ៎!

ខ៖ កាលមុនខ្ញុំទៅនៅរកស៊ីជាមួយម៉ែនៅស្រុកកំពតអូ៎កំពង់សោម។

ក៖ អ៊ុំទៅធ្វើអីគេនៅណុងអ៊ុំ?

ខ៖ កំពង់សោមអើខ្ញុំទៅចឹងអើកាប់ចំការកាប់អីនៅក្បែរនៅអូត្រេសហ្នឹងហើយមានផ្ទះមានអីបងជីដូនមួយហ្នឹងនៅជាមួយរកស៊ីចឹងទៅលក់ដូរអីចឹងទៅ។

ក៖ បាទអ៊ុំចុះអ៊ុំគិតថាកូនៗរបស់អ៊ុំគាត់ឈ្មោះអីគេខ្លះហើយគាត់នៅណាអ៊ុំឥឡូវ?

ខ៖ កូនខ្ញុំអើមួយបងឈ្មោះអើរំ ជឿនអាហ្នឹងទីមួយហាស!

ក៖ បាទអ៊ុំ!

ខ៖ ទីពីរឈ្មោះរំ សំ ទីបីឈ្មោះអើរំគា។

ក៖ អូ៎!

ខ៖ ទីបួនអើឈ្មោះរំកេងនោះមីមួយធ្វើផ្ទះហោស!

ក៖ បាទអ៊ុំ!

ខ៖ ហើយទីប្រាំឈ្មោះអាណេះអើឈ្មោះគេអើក្នុងបញ្ជីជាតិល័ក្ខទេប៉ុន្តែដល់គេដាក់លក់ខោអាវគេដាក់តាតាកន្លែងអើនេះគេកន្លែងគេអាគេដាក់លក់មុខហ្នឹងហាស!

ក៖ បាទ!

ខ៖ គេវ៉ៃចឹង។

ក៖ ដល់ពេលទីប្រាំមួយ?

ខ៖ ហើយដល់ពេលទីប្រាំមួយអើឈ្មោះរំ ជីវ័ន្តអាហ្នឹងប្រុស។

ក៖ អូ៎ប៉ុន្តែកូនអ៊ុំមានស្រីប៉ុន្មានប្រុសប៉ុន្មានអ៊ុំ?

ខ៖ អើស្រីបីប្រុសបីអាមួយនោះស្លាប់បាត់ហើយស្រីដែរប៉ុនស្លាប់ហើយអាយុដប់បីលិចទឹក។

ក៖ អូ៎កាលនៅតូចអ៊ុំហោស?

ខ៖ លិចអាយុដប់បីហើយ!

ក៖ អូ៎ចុះអើកូនបងរបស់អ៊ុំគាត់នៅណាហើយគាត់ធ្វើអីគេអ៊ុំ?

ខ៖ មកកំពតធ្វើប៉ូលីស។

ក៖ អូ៎គាត់ធ្វើប៉ូលីសនៅកំពតហោសអ៊ុំ?

ខ៖ ច៎ា!

ក៖ នៅកំពតមានគ្រួសារមានអីទៅណេះអ៊ុំ?

ខ៖ មានគ្រួសារមានកូនប្រាំនាក់ហើយ!

ក៖ មានចៅមានអី?

ខ៖ ចា៎ចៅខ្ញុំប្រាំហើយសុទ្ធតែប្រុស។

ក៖ អូ៎រួចចុះកូនទីពីរអ៊ុំនៅណា?

ខ៖ កូនទីពីរអើនៅភ្នំពេញនៅលក់ខោអាវនៅភ្នំពេញប្ដីរត់កង់បីប្រពន្ធគេទៅលក់ខោអាវហាស!

ក៖ អូ៎!

ខ៖ បានកូនពីរនៅជាមួយខ្ញុំនៅជាមួយនៅស្រុក។

ក៖ អូ៎បាទអ៊ុំ!

ខ៖ បានផ្ទះនៅស្រុកហើយគេមកលក់ចឹងទៅជួលផ្ទះគេលក់នៅភ្នំពេញចឹងហាស!

ក៖ បាទអ៊ុំបាទរួចចុះទីបីអ៊ុំ?

ខ៖ ទីបីអើនៅម៉ូងនៅបាត់ដំបងហ្នឹងបានស្រុកគេស្រុកអីខ្ញមភ្លេចហើយអត់ចេះហៅផង។

ក៖ អូ៎ប៉ុន្តែគាត់ទៅរកស៊ីនៅណុងហោស?

ខ៖ ចា៎គាត់ទៅរកស៊ីនៅណុងខាងប្រពន្ធវានៅណុងហាស!

ក៖ បាទអ៊ុំបាទ!

ខ៖ ខាងប្រពន្ធវានៅស្រុកដែងចំការដែងអី។

ក៖ អូ៎ទីបួនបងប្រុសនៅផ្ទះហ្នឹង?

ខ៖ ចា៎ទីបួនស្រីកូនស្រីទេ។

ក៖ ស្រីទេហោស?

ខ៖ ចា៎កូនស្រី។

ក៖ អូ៎!

ខ៖ ហ្នឹងឈ្មោះព្រំកេងកូនស្រី។

ក៖ អូ៎ចុះទីប្រាំផ្ទះហ្នឹង?

ខ៖ ចា៎ទីប្រាំផ្ទះហ្នឹងព្រំល័ក្ខ។

ក៖ អូ៎ចុះទីប្រាំមួយអ៊ុំ?

ខ៖ ទីប្រាំមួយព្រំជីវ័ន្តអើប្រុសអើធ្វើជាងម៉ាស៊ីននៅភ្នំពេញហ្នឹង!

ក៖ តែគាត់មានគ្រួសារដែរ?

ខ៖ នៅទេកូនខ្ញុំទើបអាយុម៉្ភៃបីហ្នឹងហេស!

ក៖ ចឹងកូន…?

ខ៖ ម៉្ភៃបួនមែនម៉្ភៃបីម៉្ភៃបួនហើយប្រុស។

ក៖ កូនអ៊ុំមានតែកូនប្រុសហ្នឹងមួយដែរអត់ទាន់ការណេះ?

ខ៖ ចា៎នៅមួយហ្នឹងរៀនជាងម៉ាស៊ីននៅភ្នំពេញចឹងជាងធ្វើម៉ាស៊ីនភ្លើង ធ្វើម៉ាស៊ីនគោយន្តអីហាស!

ក៖ អូ៎បាទ!

ខ៖ បានចេះហើយឥឡូវបានប្រាក់ខែស៊ីហើយបានមួយខែជាងពីររយ។

ក៖ អូ៎បាទអ៊ុំ!

ខ៖ ខ្ញុំនៅតែកូនមួយហ្នឹងទេអស់។

ក៖ បាទអ៊ុំចឹងអើបងស្រីៗដែរនៅហ្នឹងគាត់លក់ខោអាវទាំងពីរ?

ខ៖ ចា៎!

ក៖ អូ៎បាទអ៊ុំចុះអើអ៊ុំគិតថាចឹងនៅពេលដែរអ៊ុំរៀបអាពាហ៍ពិពាហ៍ជាមួយអ៊ុំប្រុសហ្នឹងអ៊ុំចិត្តចង់រៀបដោយខ្លួនឯងរឺមួយក៏ឪពុកម្ដាយអ៊ុំជាអ្នករៀបចំអោយពេលហ្នឹងអ៊ុំ?

ខ៖ អើគាត់ស្រឡាញ់យើងឃើញយើងស្រឡាញ់គា្នចឹងទៅគាត់ការអោយចឹងទៅ។

ក៖ អូ៎ចឹងហោស?

ខ៖ ចា៎!

ក៖ ចឹងមានន័យថាយើងស្គាល់គា្នពីមុនហើយអ៊ុំហេស?

ខ៖ ស្គាល់គា្ន។

ក៖​ អូ៎ចុះកាលការហ្នឹងមានថ្លៃទឹកដោះអត់អ៊ុំ?

ខ៖ មានថ្លៃទឹកដោះប៉ុន្មានទេខ្ញុំភ្លេចហើយ!

ក៖ អូ៎អ៊ុំភ្លេចបាត់ហើយហោស?

ខ៖ អើយូរហើយ!

ក៖ អូ៎ចុះអ៊ុំគិតថាអ៊ុំធ្លាប់មានអនុស្សាវរីយ៍អីជាមួយអ៊ុំប្រុសកាលអ៊ុំនៅជាមួយគាត់ពីមុនអ៊ុំការហាស?

ខ៖ មានអនុស្សាវរីយ៍អើការហើយកាលណុងការហើយបានអើប្រាំថ្ងៃអើគេចាប់ទាហ៊ានហាស!

ក៖ បាទអ៊ុំ!

ខ៖ ចាប់ទាហ៊ានប្ដីខ្ញុំធ្វើជាងភ្លើងដល់ពេលគេចាប់ទាហ៊ានគាត់រត់ចឹងទៅអើរត់ចឹងទៅទៅនៅអត់បានរកលុយបានទេទៅនៅចំការនៅភូមិចឹងទៅដុតភូមិដុតអីតស៊ូទំរាំតែគេយើងអើនេះហើយគេមានឈ្មោះមានអីចឹងបានយើងមកនៅផ្សារវិញបាន។

ក៖ បាទអ៊ុំ!

ខ៖ ចា៎មានប្រវត្តិពិបាកដែរហ្នឹង!

ក៖ អូ៎!

ខ៖ ទំរាំបានយើងដោះស្រាយចេញចឹងហាស!

ក៖ បាទអ៊ុំបាទ!

ខ៖ ដល់ពេលការហើយចឹងគេអោយគាត់ទៅហ្នឹងទៅរៀនមួយខែកន្លះរៀនរៀនមួយខែកន្លះដល់ហើយយើងចេញមកវិញយើងនេះទៅធ្វើតាមហ្នឹងទៅធ្វើរួច។

ក៖ បាទអ៊ុំបាទចុះអើអ៊ុំធ្លាប់បានរៀនខ្មែរពីមុនអត់អ៊ុំ?

ខ៖ ខ្ញុំរៀនបានថ្នាក់តិចដែរហ្នឹងពីមុនរៀនបានត្រឹមថ្នាក់ទីប្រាំបីទីប្រាំបួនហ្នឹង!

ក៖ អូ៎!

ខ៖ ទីប្រាំបីទីប្រាំបួនពីមុនបានចេះគ្រាន់តែមើលបានតិចៗហាសដូចថាមិនជ្រៅជ្រះទេព្រោះអីវាយូរមកហើយគ្រាន់ណែចេះមើលចេះអីបានតិចតួចអីចឹងហាស!

ក៖ បាទអ៊ុំបាទចុះអើគិតថាអ៊ុំធ្លាប់រៀនបារាំងពីមុនអត់អ៊ុំ?

ខ៖ អត់ទេរៀនបានប៉ុន្មានតិចភ្លេចអស់ហើយ!

ក៖ អូ៎អ៊ុំធ្លាប់បានរៀនដែរហោស?

ខ៖ ចា៎បានតិចដែរកាលណុងថ្នាក់ទីប្រាំបួនអើពីមុនប្រហែលទីដប់ឥឡូវដែរហ្នឹងបានដូចថាចេះដូចថាចេះភ្លេចអស់ហើយវាយូរហើយណាស់។

ក៖ អូ៎!

ខ៖ យ៉ាងហើយវាជាងដប់ឆ្នាំណោះវាភ្លេចហើយអក្សរខ្មែរនៅចេះតិចតួចទេ។

ក៖ អូ៎!

ខ៖ ប៉ុនគ្រាន់មើលដាច់ប្រកបអីបានតិចតួចចឹងហាស!

ក៖ បាទអ៊ុំបាទចុះអ៊ុំគិតថាអើកាលអ៊ុំរៀនខ្មែរហ្នឹងអ៊ុំរៀននៅណាអ៊ុំ?

ខ៖ ខ្ញុំរៀននៅអើនៅបឹងសាលាកាលណុងនៅផ្ទះអើអ៊ុំទៅនៅណុងមាននៅណុងហាស!

ក៖ បាទអ៊ុំអូ៎ចុះកាលអ៊ុំរៀនហ្នឹងអ៊ុំធ្លាប់មានមិត្តភក្តិស្និទ្ធិស្នាលដែរអ៊ុំធ្លាប់រៀនជាមួយគា្នកាលពីនៅក្មេងអត់អ៊ុំ?

ខ៖ មានដែរប៉ុនឥឡូវយើងមិនដឹងបាក់បែកគា្នទៅណាអស់ហើយវាដូចថាយើងក៏ចេញពីកន្លែងហ្នឹងទៅរកស៊ីរស់ទៀតចឹងហាសណាស់។

ក៖ បាទអ៊ុំ!

ខ៖ បែកគា្នអត់បាននៅស្គាល់គា្នទេស្គាល់តែនៅរៀនហ្នឹងហើយចេញមកចឹងបែកគា្នចឹងទៅ។

ក៖ អូ៎!

ខ៖ មិនដឹងទៅណាមកណាអស់ហើយយើងក៏មិនដែរទៅគេក៏មិនដែរមកចឹង។

ក៖ បាទត្រូវអ៊ុំអូ៎ចុះអ៊ុំគិតថាដូចជាអើអ៊ុំធ្លាប់មានចាំអនុស្សាវរីយ៍អីជាមួយមិត្តភក្តិអ៊ុំកាលអ៊ុំនៅរៀនជាមួយគាត់អត់អ៊ុំធ្លាប់ធ្វើការងារអើធ្លាប់ធ្វើអីខ្លះជាមួយគាត់កាលនៅរៀនហាស?

ខ៖ អត់មានដែរធ្វើអីផងមានតែទៅរៀនចឹងមកវិញចឹងវាអត់សូវមានមិត្តភក្តិច្រើនហាស!

ក៖ អូ៎!

ខ៖ តែទៅមកដល់ផ្ទះមកអត់មានដែរនាំគា្នដើរទៅនោះអីអត់មាន។

ក៖ ទៅ…?

ខ៖ គ្រាន់តែស្គាល់នៅសាលាចឹងទៅមកវិញមកផ្ទះសល់តែរៀនខ្លួនចឹងទៅ។

ក៖ អូ៎!

ខ៖ ដូចអត់មាន។

ក៖ ទៅចាប់ត្រីចាប់ក្ដាមអីក៏អត់ដែរដែលណេះអ៊ុំណេះ?

ខ៖ អត់។

ក៖ អូ៎បាទអ៊ុំចុះអ៊ុំស្រែចំការអ៊ុំធ្លាប់ធ្វើណេះអ៊ុំណេះ?

ខ៖ ចា៎ធ្វើរាល់ថ្ងៃហ្នឹងក៏នៅធ្វើដែរ។

ក៖ អ៊ុំធ្វើអីគេរាល់ថ្ងៃ?

ខ៖ ខ្ញុំធ្វើស្រែ។

ក៖ ធ្វើស្រែហោសអ៊ុំ?

ខ៖ ចា៎នៅស្រុកនៅអីធ្វើស្រែធ្វើ។

ក៖ ចុះអើជាទូទៅនៅស្រែអ៊ុំធ្វើស្រែអីគេអ៊ុំស្រែប្រាំងស្រែវស្សា?

ខ៖ អើស្រែវស្សាដល់ខែវស្សាចឹងបានយើងធ្វើធ្វើតែមួយឆ្នាំម្ដងទេ។

ក៖ អូ៎ដល់ពេលអ៊ុំមកចឹងអ៊ុំធ្វើម៉េចទៅ?

ខ៖ មកអើខ្ញុំព្រុះហើយខ្លះហើយឥឡូវព្រុះអត់មានដកសារមុនដកឥឡូវព្រុះ។

ក៖ អូ៎យើងព្រុះចឹងយើងប៉ុន្មានខែបានយើងអាចទៅ?

ខ៖ អើព្រុះដូចថាខែទឹកជ្រៅខែប្រាំជាងយើងព្រុះហើយបើនៅស្រែយើងលើៗទាល់ខែប្រាំមួយបានយើងព្រុះព្រុះតែខែប្រាំបីខែដប់អូ៎ខែដប់មួយបានបានស្រូវហូប។

ក៖ អូ៎ចុះយើងព្រុះចឹងអត់មានភ្លៀងផងហ្នឹងយើងធ្វើម៉េច?

ខ៖ អើអត់ទេវាមានតិចៗចឹងវាចេះតែរស់ហើយដល់ពេលល្មមហែងមួយខែជាងហ្នឹងយើងមានស្មៅយើងបាញ់ស្មៅទៅ បាញ់ស្មៅហើយយើងមានទឹកយើងបាចជីវាទៅដល់នេះចេះតិចៗមកចេះរស់ហើយ!

ក៖ អូ៎ចឹងហោស?

ខ៖ តែឥឡូវហ្នឹងយើងមិនទាន់ព្រុះទេណាស់ព្រុះតែស្រែជំរៅណាជ្រៅៗមានទឹកហាស!

ក៖ បាទអ៊ុំបាទ!

ខ៖ ស្រែលើៗយើងអត់ទាន់ព្រុះទេទាល់មានទឹកច្រើន។

ក៖ អូ៎បាទអ៊ុំបាទចឹងមួយឆ្នាំយើងធ្វើតែស្រែមួយរដូវទេណេះអ៊ុំណេះ?

ខ៖ ចា៎ស្រែមួយរដូវ។

ក៖ ចុះអើជាទូទៅពេលណាគេច្រូតកាត់អ៊ុំ?

ខ៖ ខែដប់មួយ។

ក៖ ខែដប់មួយណេះអ៊ុំណេះ?

ខ៖ ចា៎ខែដប់មួយពេញ។

ក៖ ប៉ុន្តែជាទូទៅនៅស្រែអ៊ុំធ្វើអីគេខ្លះច្រូតកាត់ភ្ជួររាស់?

ខ៖ អើបានអាឡូស្រួលហាសឥឡូវនេះយើងបានអាត្រាក់គេហ្នឹងជួលគេមួយចប់ហាស!

ក៖ ចឹងហោស?

ខ៖ ជួលគេចឹងទៅដល់នេះពេលព្រុះយើងខ្ចិលព្រុះជួលគេព្រុះទៀតក៏បានដែរអោយតែមានលុយ។

ក៖ ចឹងហោសអ៊ុំហោស?

ខ៖ ដល់ពេលខែច្រូតជួលគេច្រូតទៀតទៅដល់ដឹកអោយគេដឹកដល់ផ្ទះ។

ក៖ និយាយរួម..?

ខ៖ ដល់ឥឡូវស្រួលហ្នឹង!

ក៖ ជួលគេទាំងអស់ក៏បានដែរ?

ខ៖ ចា៎ជួលគេទាំងអស់អោយតែយើងមានលុយ។

ក៖ ប៉ុន្តែ…?

ខ៖ បើយើងអត់លុយយើងធ្វើខ្លួនឯងទៅ។

ក៖ ប៉ុន្តែ..?

ខ៖ យើងធ្វើខ្លួនឯងអត់កើតទេព្រុះចឹងរកគេជួយជួលអើម៉ាស៊ីនគេច្រូតហាស!

ក៖ បាទ!

ខ៖ ម៉ាស៊ីនគេច្រូតបានស្រូវមកម៉ង។

ក៖ គ្រាន់ថា..?

ខ៖ អើមួយស្អាត។

ក៖ គ្រាន់ថាយើងជួលគេចឹងយើងអស់លុយច្រើនណេះ?

ខ៖ ចា៎អស់លុយច្រើនទោះបីយើងធ្វើក៏ធ្វើមិនកើតដែរព្រោះអីស្រូវព្រុះអត់ដូចស្រូវស្ទូងទេ។

ក៖ បាទអ៊ុំបាទ!

ខ៖ កាលមុនកាលពីរបីឆ្នាំមុនខ្ញុំមិនដែរជួលទេ។

ក៖ បាទអ៊ុំ!

ខ៖ ខ្ញុំធ្វើតែពីរនាក់តាខ្ញុំមួយហត្ថាជាងពីរហត្ថាហ្នឹងខ្ញុំធ្វើតែពីរនាក់តាខ្ញុំទេ។

ក៖ អូ៎!

ខ៖ ដកស្ទូងៗបានដល់ឥឡូវធ្វើលែងរួចហើយកូនថាម៉ែឯងឈប់ទៅបំបាស់គេមិនបំបាស់ទេណាស់ធ្វើបានស្រូវខ្លួនឯងយើងជួលគេទៅយើងមានលុយតិចតួចយើងចេះអោយគេចឹងទៅយើងបានស្រូវហូបដុំចឹងហាស!

ក៖ បាទអ៊ុំបាទ!

ខ៖ យកមកទុកមានស្រូវនៅផ្ទះចឹងទៅហើយបើយើងទិញអង្ករគេវាមិនស្រួលដូចយើងមានរបស់ខ្លួនឯងទេ។

ក៖ ត្រូវអ៊ុំត្រូវ!

ខ៖ មានចឹងយើងអត់ចឹងទោះអត់មានអ្នកលុយអោយយើងលក់តែមួយប៉ាវក៏មានលុយចាយដែរ។

ក៖ ត្រូវចុះស្រែអ៊ុំធំអត់អ៊ុំ?

ខ៖ ស្រែខ្ញុំអើនៅមួយហត្ថា។

ក៖ មួយហត្ថាណេះ?

ខ៖ ចា៎!

ក៖ ចុះមួយហត្ថាជាទូទៅមួយឆ្នាំយើងអើមួយរដូវចឹងយើងធ្វើបានប៉ុន្មានប៉េទៅអ៊ុំ?

ខ៖ អើអាប៉េច្រូតអាប៉ាវសៗហ្នឹងបានសាមសិបសែសិបប៉េដែរ។

ក៖ អើបានតិចដែរហ្នឹង?

ខ៖ យើងវាអត់សូវល្អ។

ក៖ អូ៎!

ខ៖ យើងធ្វើតែម្ដងចឹងហាសយើងព្រុះចឹងហាសបើយើងស្ទូងបានលើសហ្នឹង!

ក៖ អូ៎!

ខ៖ បានស្ទូងបានលើសហ្នឹង!

ក៖ ស្ទូងបានច្រើនណេះអ៊ុំ?

ខ៖ ចា៎កន្លះហត្ថាបានម៉្ភៃប៉ាវជាងទេហើយបើយើងស្ទូងបានលើសហ្នឹងច្រលនប៉ាវចឹងហាសណាស់។

ក៖ បាទអ៊ុំ!

ខ៖ ប៉ុនឥឡូវអត់មាននរណាស្ទូងទេគេព្រុះទាំងអស់យើងចាស់ហើយខ្ចិលធ្វើជួលគេក៏អស់ច្រើនដែរជួលគេស្ទូងក៏អស់ច្រើនដែរ។

ក៖ បាទ!

ខ៖ អស់ច្រើនជាងអាព្រុះហ្នឹងទៀត។

ក៖ បាទអ៊ុំ!

ខ៖ បើវាស្ទូងម្នាក់វាទារមួយថ្ងៃបាយហើយម្ដងមួយយប់ហ្នឹងវាទារម្នាក់ពីរម៉ឺនគ្រាន់តែចាប់ស្ទូងពីរម៉ោងមួយហ្នឹងទៅដល់ម៉ោងប្រាំល្ងាចម្នាក់ពីរម៉ឺន។

ក៖ អូ៎បាទអ៊ុំបាទ!

ខ៖ ចា៎ហើយយើងខ្ចិលធ្វើហ្នឹងគេទៅគេភ្ជួរ។

ក៖ ចុះអ៊ុំគិតថាចឹងអើយើងធ្វើតែស្រែយើងអត់ធ្វើចំការទេនៅហ្នឹងស្រុកណុង?

ខ៖ អត់ទេស្រុកខ្ញុំអត់មានចំការទេ។

ក៖ អូ៎!

ខ៖ ធ្វើតែស្រែហើយហើយៗ!

ក៖ ធ្វើស្រែហើយយើងនៅផ្ទះហាសណេះអ៊ុំណេះ?

ខ៖ នៅផ្ទះហើយអត់ធ្វើអីទេកាលខ្ញុំនៅពីក្មេងខ្ញុំមិនទាន់ចាស់ចឹងខ្ញុំលក់ដូរអីចឹងទៅអើលក់នៅសាលារៀនអីនៅកៀនផ្ទះចឹងហាសណាស់។

ក៖ បាទអ៊ុំ!

ខ៖ លក់ដូរអីចឹងទៅដល់ចាស់ហើយអត់ទេចាស់ហើយចឹងមកលេងចឹងកូនគេអោយខោអាវទៅមួយប៉េពីរប៉េចឹងដាក់លក់នៅមុខផ្សារគេចឹងក្បឿរផ្សារដែរលក់ចឹងទៅបានលុយចាយចឹង។

ក៖ អូ៎!

ខ៖ គេអោយអត់យកលុយយកអីទេគេអោយចឹងយើងលក់ខោអាវគេចុងៗចឹងហាសយើងយកលក់ចឹងទៅ។

ក៖ បាទអ៊ុំ!

ខ៖ អោយពួកចំការចឹងទៅ។

ក៖ ចេះតែឡី?

ខ៖ មួយប្រាំប្រាំមួយពាន់ចឹងទៅបើគេលក់នៅនេះរាប់អោយគេក៏បានមួយបីបួនពាន់ដែរបានគេថាអោយម៉ែយកទៅលក់ទៅអាចុងៗហាស!

ក៖ អូ៎បាទ!

ខ៖ អាវចុងៗអោយណេះទៅអូ៎អ៊ីខំសារ។

ក៖ អូ៎អត់អីទេអត់អីទេយាយ?

ខ៖ ខ្លាចស្ទឹក។

ក៖ អូ៎ចុះអើអ៊ុំគិតថាអ៊ុំធ្លាប់អើចិញ្ចឹមសត្វអត់អ៊ុំ?

ខ៖ ខ្ញុំអើកាលមុនធ្លាប់ចិញ្ចឹមគោវិនទើបមួយឆ្នាំហ្នឹងឈប់ចិញ្ចឹមហើយកូនគេអត់អោយចិញ្ចឹមចាស់ហើយ!

ក៖ ចឹងហោស?

ខ៖ អត់មានទេគោមានតែដូចថាមាន់ទាអីហ្នឹងតិចតួចនៅក្នុងផ្ទះវាមិនអត់ណាស់។

ក៖ បាទអ៊ុំ!

ខ៖ បើថាគោជ្រូកកូនឈប់អោយចិញ្ចឹម។

ក៖ អូ៎!

ខ៖ ហើយបើមាន់ទាចេះចិញ្ចឹមមានតិចតួចចឹងដែរ។

ក៖ បាទអ៊ុំបាទចុះអ៊ុំគិតថាចឹងសំរាប់អ៊ុំគិតថាតាំងពីក្មេងរហូតមកដល់ឥឡូវការងារអីគេខ្លះដែរអ៊ុំធ្លាប់ធ្វើអ៊ុំ?

ខ៖ អូ៎វាចល័តទេខ្ញុំធ្វើគ្រប់មុខស្អីក៏ធ្វើដែរអើត្រូវធ្វើនេះលក់ដូរអីតិចតួចអីចឹងហាសនៅផ្ទះចឹងវាការងារវាច្រើនមុខណាស់។

ក៖ អូ៎អ៊ុំកាលពីក្មេងអ៊ុំធ្វើអីគេខ្លះទៅ?

ខ៖ ក្មេងខ្ញុំអើកាលមុនអើលក់ដូរអីកំប៉េកកំប៉ុកអីចឹងនៅផ្ទះក្បែរផ្ទះក្បែរអីហ្នឹងនៅក្នុងសាលារៀនសាលាអីចឹង។

ក៖ អូ៎អ៊ុំទៅលក់ឥវែឥវ៉ាន់នៅសាលារៀនលក់បាយលក់អីណេះអ៊ុំ?

ខ៖ ចា៎បាយលក់បង្អែមអីចឹងទៅលក់ហើយការរៀនមានត្រូវមុខអីយើងលក់ចឹងទៅ។

ក៖ បាទអ៊ុំដល់ពេលមកធំឡើងមានគ្រួសារមានអីអ៊ុំចាប់ផ្ដើមធ្វើស្រែធ្វើអីវិញទៅ?

ខ៖ ចា៎!

ក៖ ហើយតាគាត់ទៅធ្វើជាងភ្លើងជាងអីទៅ?

ខ៖ ចា៎!

ក៖ អូ៎អ៊ុំចាស់តែអ៊ុំនៅតែរកចំណូលបានច្រើន?

ខ៖ ចា៎ព្រោះបានត្រឹមចាយចាយមិនគ្រាន់ចឹងកូនគេអោយម្នាក់តិចៗចឹងទៅ។

ក៖ អូ៎ប៉ុន្តែ..?

ខ៖ កូនខ្ញុំសុទ្ធអ្នកជិតបានដែរហ្នឹងម៉ែឪឈឺចឹងគេដឹងចឹងហាសគេអោយចឹងទៅមើលម៉ែអោយចឹងទៅ។

ក៖ បាទអ៊ុំប៉ុន្តែអើកូនរបស់អ៊ុំគាត់ធូរធារដែរណេះឥឡូវគ្រប់គា្នណេះអ៊ុំណេះ?

ខ៖ ចា៎គ្រាន់របស់គេដែរអាកូនហ្នឹងទាំងពីរហ្នឹងមកកំពង់ចាមហ្នឹងមកប្រាំប្រាំមួយឆ្នាំហើយមកអត់សូវមានដើមទេណាស់មករកស៊ីកំពង់ចាម។

ក៖ អូ៎!

ខ៖ មានដើមតិចតួចទេមកដើរលក់ពីរនាក់បងប្អូននេះគេជួលតូបទៅលក់នៅផ្សារ ហើយនោះគេជួលលក់នៅអាផ្លូវថ្មីហ្នឹង!

ក៖ បាទអ៊ុំ!

ខ៖ ចា៎!

ក៖ ចុះអ៊ុំគិតថាចឹងអ៊ុំគិតថាជីវិតរបស់អ៊ុំមានការផ្លាស់ប្ដូរអីអ៊ុំតាំងពីក្មេងរហូតមកដល់ឥឡូវហាសអ៊ុំ?

ខ៖ ផ្លាស់ប្ដូរច្រើនដែរហ្នឹងហាសខ្ញុំកំសត់ដែរហ្នឹងហាសពីក្មេងទើបមកដល់អើចាស់ហ្នឹងទៅមានកូនគេធូរធារចឹងទៅកូនគេមិនអោយធ្វើអីចឹងទៅ សារមុនយើងចិញ្ចឹមកូនវាមិនសូវមានដែរណាស់នៅស្រែណាស់។

ក៖ បាទអ៊ុំបាទ!

ខ៖ យើងអើតស៊ូចិញ្ចឹមកូនប្រាំប្រាំមួយហ្នឹងល្មមម៉ារស់វាមិនសូវមានអីដែរ។

ក៖ អូ៎!

ខ៖ ដល់ពេលចាស់ទៅកូនក៏ដឹងយើងវិញចឹងហើយចិញ្ចឹមវាចឹងហាស!

ក៖ បាទអ៊ុំបាទ!

ខ៖ យើងមិនសូវរកអីបានចំណូលចូលច្រើនចឹង។

ក៖ អូ៎!

ខ៖ តេកតក់ៗចឹងហាស!

ក៖ បាទអ៊ុំ!

ខ៖ មិនសូវមានអីច្រើន។

ក៖ ចុះអ៊ុំគិតថាទាល់ឥឡូវម៉េចដែរអ៊ុំទាំងសុខភាព ជីវភាពក្រុមគ្រួសារហាស?

ខ៖ អត់អីទេគ្រាន់ជីវភាពយើងវាដូចថាគ្រប់គ្រាន់ចឹងហាសយើងបានកូនមានផ្ទះមានសំបែងគ្រប់សព្វចឹងទៅយើងក៏ម៉ែឪក៏រៀងសប្បាយចិត្តចឹង។

ក៖ អូ៎!

ខ៖ កាលមុនកូនអត់ទាន់មានម៉ែឪអត់សូវសប្បាយចិត្តទេចេះអើកូនឈ្លោះគា្នឈ្លោះអីចឹងចេះតែខ្លាច។

ក៖ បាទអ៊ុំ!

ខ៖ ដល់កូនអត់ឈ្លោះគា្នខំរកស៊ីចឹងម៉ែឪសប្បាយចិត្ត។

ក៖ អូ៎!

ខ៖ អោយកូនចេះខំតស៊ូរកចឹងហាស!

ក៖ បាទអ៊ុំបាទ!

ខ៖ តស៊ូទាំងប្ដីទាំងប្រពន្ធៗអត់លេងអត់ធ្វើអីដឹងតែពីរកអត់ផឹកស៊ីខំរកតស៊ូខំរកស៊ីចឹងម៉ែឪសប្បាយចិត្ត។

ក៖ បាទអ៊ុំត្រូវចុះអ៊ុំគិតថាអើចឹងសុខភាពអ៊ុំឥឡូវសព្វថ្ងៃអត់អីទេណេះអ៊ុំ?

ខ៖ ខ្ញុំអត់អីទេបានប៉ុន្មានខែមុនឈឺដែរហ្នឹងអត់ដែរឈឺសោះអត់ដែរឈឺស្រាប់មកឈឺឈឺខ្លាំងដែរហ្នឹងមើលអស់អើព្យួសារ៉ូមផងអីផងដល់ពេលឈឺអើលើសឈាមផងអាឈាមក្រហមឈាមសអីខ្លះទេឈឺអាហ្នឹងខំអត់កូរ៉ូណាបើកូរ៉ូណាគេថាខ្ញុំកូនរ៉ូណាថប់ដង្ហើមផង វាដល់ពេលព្យួសារ៉ូមអស់ប្រាំប្រាំមួយផ្លោកបានបាត់ទៅ។

ក៖ អូ៎!

ខ៖ អត់អីទេបាត់ទៅបានលើសឈាមអាហ្នឹងគេអោយថ្នាំលើសឈាមលេបរហូតអត់ហ៊ានឈប់ទេ។

ក៖ បាទអ៊ុំ!

ខ៖ កូនថាម៉ែឯងកុំឈប់ឈប់ទៅខ្លាចយើងមើលមិនឃើញហាស!

ក៖ បាទអ៊ុំត្រូវ!

ខ៖ ចេះតែលេបថ្នាំហ្នឹងហើយកូនប្រសារខ្ញុំនៅភ្នំពេញចឹងប្រពន្ធគេជាប់លក់ចឹងលឺថាម៉ែលើសទៅថែទាំងម៉ោងប្រាំម៉ោងប្រាំបីយប់ទៅដល់ផ្ទះថែម៉ែព្រោះអីវាអត់មានអ្នកទៅគេនៅឆ្ងាយគេអត់បានទៅ។

ក៖ បាទអ៊ុំបាទត្រូវ!

ខ៖ កាលណុងតាមកនេះតាមកធ្វើផ្ទះអោយកូននៅនេះនៅតែជាមួយចៅ។

ក៖ អូ៎!

ខ៖ ចា៎ឈឺហ្នឹង!

ក៖ បាទអ៊ុំ!

ខ៖ តែឥឡូវជាហ្នឹងប៉ុនជាឥឡូវក៏មិនសូវដូចមុនដែរវាឈឺហើយមិនជាវិញអត់ដូចមុនទេវាដូចរាងអស់កំលាំងអីចឹងហាស!

ក៖ បាទអ៊ុំបាទ!

ខ៖ ចេះមកលេងជាមួយកូនគេយក។

ក៖ បាទចុះអើគិតថាចឹងម្ហូបអីគេដែរអ៊ុំចូលចិត្តហូបអ៊ុំ?

ខ៖ ខ្ញុំមិនចេះរើសស្អីក៏ចូលចិត្តដែរអីក៏ហូបបានដែរសំលអីក៏ហូបបាន។

ក៖ អូ៎ចឹងហេស?

ខ៖​ ចា៎!

ក៖ ប៉ុន្តែដល់អ៊ុំគិតថាអ៊ុំចូលចិត្តម៉ងហាសដូចជាសំលទឹករឺសំលគោកអ៊ុំ?

ខ៖ សំលទឹកដូចសំលកកូរចឹង សំលប្រហើរអីចឹងទៅចាស់ៗមានតែប៉ុណ្ណឹងហើយបើចៅខ្ញុំពីរហ្នឹងអត់ហូបសោះនៅផ្ទះនៅផ្ទះបើថាចង់ស្លសំទឹកចឹងទាល់តែមានពីរមុខពីរនាក់ហ្នឹងអត់ទេបើបានសាច់ជ្រូកចៀន ពងទាចៀនអីហ្នឹងសប្បាយចិត្តហាសបើថាសំលហ្នឹងបើវាបើកមើលឃើញហើយវាទៅលេងហើយវាអត់ហូបទេ។

ក៖ អូ៎!

ខ៖ វាអត់ហូបទេហូបតែពីរនាក់យាយតាហ្នឹង!

ក៖ បាទអ៊ុំ!

ខ៖ ខ្ញុំមិនហូបទេហើយចៀនពងទាអោយវាទៅហើយហើយម្នាក់ពីរគ្រាប់ទៅម្នាក់មួយគ្រាប់ទៅក៏វាហូបបានដែរ។

ក៖ អូ៎បាទអ៊ុំបាទចុះអ៊ុំគិតថាល្បែងប្រជាប្រិយ៍អីដែរអ៊ុំលេងកាលពីក្មេងហាសអ៊ុំ ដូចលក្ខណៈថាបោះអង្គុញ ចោលឈូង លាក់កន្សែងទាញព្រាត់ចាប់កូនខ្លែងអីហាសអ៊ុំ?

ខ៖ ខ្ញុំអត់សូវដែរលេងអត់ចូលចិត្តអត់ដែរលេងទៅវត្តទៅវ៉ាអីក៏មិនដែរលេងហ្នឹងគេសោះ។

ក៖ ចឹងហោសអ៊ុំ?

ខ៖ ចា៎!

ក៖ ចឹងមានន័យថានៅក្មេងអ៊ុំអត់ចូលចិត្តលេងចឹងៗផងហោស?

ខ៖ ចា៎អត់ចូលចិត្តអត់ដែរលេងដែរអីហ្នឹងគេ។

ក៖ អូ៎បាទអ៊ុំចុះអ៊ុំគិតថាចឹងរាំច្រៀងក៏អ៊ុំអត់ចូលចិត្តណេះអ៊ុំ?

ខ៖ អត់ចេះសោះរាំ។

ក៖ អូ៎!

ខ៖ អត់ចេះសោះរាំមិនដឹងរាំម៉េចលើកដៃអត់រួច។

ក៖​ អូ៎បាទអ៊ុំចុះអើអ៊ុំគិតថាចឹងល្ខោនយីកេអាយ៉ៃអ៊ុំចូលចិត្តអត់អ៊ុំចូលចិត្តមើលអត់?

ខ៖ អាហ្នឹងចូលចិត្តមើលកនអាកាលពីបែកមកវិញហាសកននៅក្នលែងណាក៏ទៅដែរមើលចូលចិត្ត។

ក៖ អូ៎ចុះអ៊ុំគិតថាចឹងអើធ៌មអើអ៊ុំរាល់ថ្ងៃអ៊ុំ..?

ខ៖ ខ្ញុំអត់ទាន់កាន់ធ៌មកាន់សិល្បិ៍ផងដូចថាអាថ្ងៃសិល្បិ៍ថ្ងៃអីចឹងទៅវត្តម្ដងម្កាលចឹងហាស!

ក៖ បាទអ៊ុំបាទ!

ខ៖ បើកាន់សិល្បិ៍អត់ទាន់កាន់ទេ។

ក៖ អូ៎!

ខ៖ បានយើងថាដូចថាចិត្តស្មោះសដូចថាយើងធ្វើស្រះស្រលះចឹងហាស!

ក៖ បាទអ៊ុំបាទ!

ខ៖ បើថាអោយខ្ញុំកាន់សិល្បិ៍ខ្ញុំអត់ទាន់កាន់។

ក៖ ចឹងណេះអ៊ុំណេះ?

ខ៖ នៅតែផ្ទះដែរហ្នឹងនៅក្បែរវត្តដែរហ្នឹងហាសថ្ងៃសិល្បិ៍ថ្ងៃអីចឹងយើងទៅវត្តទៅដូចគេមករៃគេមកអីចឹងយើងចូលតាមសធារចឹងហាស!

ក៖ បាទអ៊ុំបាទចុះអ៊ុំគិតថាមាននរណាគេមួយនៅក្នុងក្រុមគ្រួសារអ៊ុំចេះលេងឧបករណ៍ភ្លេងអត់អ៊ុំភ្លេងខ្មែរ ភ្លេងសៀមអី?

ខ៖ អត់អត់មានទេ។

ក៖ អត់មានទេអ៊ុំណោះ?

ខ៖ ចា៎អត់មាន។

ក៖ អូ៎!

ខ៖ គ្រួសារខ្ញុំអត់ទេ។

ក៖ ចុះអ៊ុំផ្ទះរបស់អ៊ុំមានលក្ខណៈបែបណាអ៊ុំតាំងពីក្មេងហាសកាលនៅក្មេងផ្ទះម៉េចអ៊ុំ?

ខ៖ កាលនៅក្មេងណែកាលក្មេងខ្ញុំនៅកំពង់សោមហ្នឹងផ្ទះអើថ្មដល់ពេលគេវ៉ៃបាក់បែកទៅយើងអត់ទៅវិញចោលចឹងយើងអត់ទៅស្រុកទៅទេសយើងវិញហោសមកនៅស្រុកអើកំពង់ត្រាចហ្នឹង ខ្ញុំធ្វើមុនដំបូងផ្ទះយើងល្មមទេកាលអាពតដល់ឥឡូវខ្ញុំធ្វើផ្ទះខ្ញុំធំដែរផ្ទះចឹងៗហាស!

ក៖ បាទអ៊ុំ!

ខ៖ ហើយផ្ទះអើគេហៅម៉ូតថៃ។

ក៖ នៅកំពតហ្នឹងហោសអ៊ុំ?

ខ៖ ចា៎នៅកំពង់ត្រាចហ្នឹងស្រុកអង្គសុភីហ្នឹង!

ក៖ ប៉ុន្តែកាលអ៊ុំនៅជាមួយឪពុកម្ដាយនៅ?

ខ៖ នៅក្មេងអើផ្ទះខ្មែរ។

ក៖ ផ្ទះខ្មែរហោស?

ខ៖ ឪពុកម្ដាយខ្ញុំធ្វើផ្ទះខ្មែរកាលណុងខ្ញុំមានផ្ទះខ្មែរអត់ទាន់មានផ្ទះចិនទេ។

ក៖ ផ្ទះឈើផ្ទះអីហ្នឹងហោសអ៊ុំ?

ខ៖ ចា៎ផ្ទះឈើអត់ទាន់ប្រកក្បឿងហ្នឹងហាស!

ក៖ បាទអ៊ុំ!

ខ៖ ហើយដល់វាបាក់បែកយើងចេះតែនៅឪស្លាប់ចឹងទៅនៅជាមួយម៉ែចេះតែទៅទៅទៀតចឹងទៅក៏វាចឹងទៅយើងទៅនៅកាលណុងគេមិននៅម្នាក់មួយកន្លែងទៅនៅកំពង់សោមចឹងអ្នកស្រុកខ្ញុំហ្នឹងវាត្រូវខ្មែរក្រហមខ្មែរអីចឹងហាស!

ក៖ បាទអ៊ុំបាទ!

ខ៖ ចេះតែមានមួយតង់ៗចឹងទាល់បែកអស់បានយើងមកនៅបាន។

ក៖ អូ៎បាទអ៊ុំចុះអើអ៊ុំគិតថាដល់ពេលឥឡូវផ្ទះយើងម៉េចអ៊ុំ?

ខ៖ ផ្ទះខ្ញុំឥឡូវហ្នឹងអើផ្ទះហ្នឹងចិនប៉ុនផ្ទះម៉ូតថៃ។

ក៖ អូ៎!

ខ៖ ផ្ទះគេធ្វើអារៀងម៉ូតណោះ។

ក៖ ផ្ទះថមយើងណេះ?

ខ៖ ចា៎ផ្ទះថ្ម។

ក៖ ចុះផ្ទះហ្នឹងនរណាគេជាអ្នកសាងសងជួសជុលវាអ៊ុំ?

ខ៖ មុនដំបូងផ្ទះកូនខ្ញុំទេដល់ឥឡូវអោយមីមយយនៅភ្នំពេញហ្នឹងគេជួសជុលសារថ្មីធ្វើអើសារថ្មីដូចផ្ទះធំចឹងហាសណាស់។

ក៖ បាទអ៊ុំបាទ!

ខ៖ ព្រោះអីខ្ញុំចាស់ៗហើយគេអើប្អូនៗមកនៅនេះអស់ហើយអើបងគេធ្វើផ្ទះនៅធំចឹងទៅ។

ក៖ អូ៎បាទអ៊ុំចុះអ៊ុំគិតថាអើ្ទះរបស់អ៊ុំដែរនៅកំពតហ្នឹងរាល់ថ្ងៃហ្នឹងគេប្រឧបករណ៍អីខ្លះសំរាប់សាងសងអ៊ុំ?

ខ៖ អើផ្ទះខ្ញុំអើប្រើអើចឹងដែរណេះធ្វើចឹងដែរ។

ក៖ ផ្ទះថ្មចឹងដែរ?

ខ៖ ផ្ទះថ្មប្រើឈើចឹងផ្ទះថ្មចឹង។

ក៖ អូ៎បាទប៉ុន្តែ..?

ខ៖ ប្រកទីបប៉ារ៉ូ។

ក៖ អូ៎ដំបូលហោសអ៊ុំ?

ខ៖ ចា៎ដំបូល។

ក៖ ចុះអ៊ុំគិតថាអើកូនអើអ៊ុំមានកូនចៅណាដែរចេះធ្វើផ្ទះអត់អ៊ុំ?

ខ៖ អត់ទេគ្មានចេះ។

ក៖ ប្ដីរបស់អ៊ុំក៏អត់ចេះដែរ?

ខ៖ អត់អើប្ដីខ្ញុំចេះដែរតាហ្នឹងចេះម៉ាគ្រប់មុខស្អីក៏ចេះអើធ្វើផ្ទះហ្នឹងមកហ្នឹងជួយក៏ចេះប៉ុនចេះដូចថាវាមិនពិតប្រាកដចឹងហាស អាចធ្វើជាមួយគេបានចឹងហាស!

ក៖ បាទអ៊ុំ!

ខ៖ មានតភ្លើងចឹងទៅតទឹកអីចឹងទៅគេហៅចឹងចេះតែទៅធ្វើអោយគេចេះហើយធ្វើកើតគ្រប់មុខចឹង។

ក៖ អូ៎បាទអ៊ុំបាទចុះអ៊ុំគិតថាអើឪពុកម្ដាយរបស់អ៊ុំធ្លាប់បង្រៀនពីជំនាញអីទៅអ៊ុំអត់អ៊ុំ?

ខ៖ គាត់អត់បានជំនាញអើបង្រៀនផងអត់បានបង្រៀនជំនាញយើងទេណាស់គ្រាន់យើងរកស៊ីខ្លួនឯងអត់ដូចពូខ្ញុំរាល់ថ្ងៃចឹងហាសអត់អានេះវាដុះដោយខ្លួនវា។

ក៖ អូ៎!

ខ៖ ដុះកើតខ្លួនវាទៅដូចគំនិតខ្លួនវាចឹងហាស!

ក៖ បាទអ៊ុំបាទ!

ខ៖ ចេះមកដល់ពេលការហើយមានគំនិតដូចថាគំនិតចង់បង្កើតមុខរបរអីមួយចឹងទៅបង្កើតរកស៊ីខ្លួនឯងចឹងទៅចេះសំប្រកបចឹងហាសណាស់។

ក៖ បាទអ៊ុំបាទចុះ..?

ខ៖ ចឹងម៉ែឪដូចថាអត់បានរៀនទេមិនមែនតែវាចេះតែនឹកឃើញចាក់លក់ដូរចឹងទៅចេះតែលក់ៗចឹងទៅបានដូចចឹងទៅ។

ក៖ អូ៎បាទអ៊ុំចុះអ៊ុំអាចប្រាប់ខ្ញុំបានទាក់ទងពីកាលលំបាករបស់អ៊ុំតាំងពីក្មេងមកបានទេកាលអ៊ុំអើពីមួយជំនាន់ទៅមួយជំនាន់ហាសអ៊ុំ ដូចជាអ៊ុំកើតទាន់ជំនាន់អ៊ីសារ៉ាក់ទេអ៊ុំ?

ខ៖ អត់ទេ។

ក៖ អត់ទាន់ទេណវអ៊ុំ?

ខ៖ អត់ទាន់ទេអ៊ីសារ៉ាក់អត់ទាន់ទេខ្ញុំទាន់ទាន់បានអើអាពតនេះទេ។

ក៖ ចុះអើជំនាន់ដាបឈួនអ៊ុំ?

ខ៖ អត់តេអត់ទាន់ទេ។

ក៖ ចុះអើគេហៅព្រៃម៉ាក់គីយាគកុងអ៊ុំ?

ខ៖ កុងយាគដូចរៀងទាន់អាហ្នឹងទាន់។

ក៖ យាគកុងអ៊ុំទាន់ណេះអ៊ុំ?

ខ៖ អាហ្នឹងទាន់។

ក៖ ប៉ុន្តែ…?

ខ៖ ទាន់ហ្នឹងអើកាលយន្តហោះទំលាក់អីហ្នឹងអើកាលណុងខ្ញុំទើបដប់ឆ្នាំជាងទេទើបដប់មូយដប់ពីរទេយាគកុង យាគមីងហ្នឹងហាស!

ក៖ ចឹងហោសអ៊ុំហោស?

ខ៖ ចា៎កាលហ្នឹងគេអើពួកយួនពួកអីមុនដំបូងគេហៅយាគកុងយាគមីងហ្នឹងហាស!

ក៖ បាទអ៊ុំ!

ខ៖ ចា៎ច្រើនជំនាន់ដែរហ្នឹងហាសភ្លេចអស់ហ់យអូនអើយ!

ក៖ អូ៎!

ខ៖ ដោយសារវាអត់ចងចាំចឹងហាសចាំដុំៗ។

ក៖ អត់អិទេអ៊ុំអ៊ុំចាំបានប៉ុណ្ណានិយាយប៉ុនណុងចឹងហាសអ៊ុំ?

ខ៖ ចា៎!

ក៖ ចុះអ៊ុំអាចប្រាប់អើក្មួយមួយចំនួនបានទាក់ទងពីអើជំនាន់លុនណុលយាគកុងហាសអ៊ុំ?

ខ៖ អើលុនណុលហ្នឹងខ្ញុំអត់បាននៅស្រុកទេខ្ញុំទៅនៅកំពង់សោមហ្នឹងវាអត់មានយាគកុងយាគមីងអីទេអាហ្នឹងយើងមកនៅហ្នឹងនៅតែតាមដូចថានៅតាមស្រែៗយើងមកនៅផ្សារអត់មានទេ។

ក៖ អូ៎ប៉ុន្តែអើអ៊ុំ…?

ខ៖ ដល់ពេលវ៉ៃបែកហ្នឹងបានយើងទៅវិញ។

ក៖ អូ៎ប៉ុន្តែអ៊ុំមានចាំថាជំនាន់យាគកុងហ្នឹងមានដូចជាគេអើមានគ្រាប់ផ្លោងអីហាសមានយន្តហោះហោះអីហាស!

ខ៖ មានយន្តហោះគ្រាប់ផ្លោងប៉ុនដល់ចឹងទៅខ្ញុំរត់មកនៅកំពង់សោមនេះមកហនឹងនៅតែស្រែៗទេណាស់។

ក៖ បាទអ៊ុំបាទ!

ខ៖ វាបាញ់វាអីនៅស្រែណុងនៅស្រុកខ្ញុំហ្នឹងមកនៅកំពង់សោមវាអត់មានទេ ស្រាប់តែមានមានរដ្ឋប្រហារគេអោយយើងចុះចេញម៉ង។

ក៖ អូ៎!

ខ៖ មកនៅហ្នឹងជាប់ចឹងមកយើងអត់បាននៅស្រែទេនៅស្រែគេរត់គេលូនគ្រាប់បែកគ្រាប់ផ្លោងអីចឹងដែរហ្នឹង!

ក៖ បាទអ៊ុំបាទ!

ខ៖ បានយើងបានរត់មករួចចឹងទៅយើងមកនៅចឹងគេផ្ដាច់ផ្លូវ។

ក៖ បាទអ៊ុំ!

ខ៖ ដល់គេផ្ដាច់ផ្លូវយើងមកនៅកំពង់សោមហ្នឹងចេះតែនៅណនៅចឹងទាល់តែចិតប្រាំហ្នឹងបានយើងរត់វ៉ៃបែកហ្នឹងយើងរត់ទៅស្រែវិញគេអោយទៅនៅស្រុកណាទៅណុងចឹងហាសណាស់។

ក៖ បាទអ៊ុំបាទ!

ខ៖ ចា៎!

ក៖ ប៉ុន្តែជំនាន់យាគកុងហ្នឹងជំនាន់លុនណុលហ្នឹងយើងរកស៊ីធម្មតាទេណេះអ៊ុំណេះ?

ខ៖ ចា៎រកស៊ីធម្មតា។

ក៖ ប៉ុន្តែចុះបើគ្រាប់ផ្លោងចឹងយើងធ្វើម៉េចយើងរត់ទៅ?

ខ៖ គ្រាប់ផ្លោងអើយើងនៅផ្សារមានផ្លោងណា។

ក៖ អត់ដល់ទេណេះអ៊ុំណេះ?

ខ៖ អត់ដល់ទេនៅតែស្រែទៅកាលហ្នឹងខ្ញុំអើចិតបីហ្នឹងខ្ញុំការនៅកំពង់សោមនេះអើតាខ្ញុំរកស៊ីភ្លើងធ្វើភ្លើងនៅកំពង់សោមនេះ។

ក៖ អូ៎!

ខ៖ ខ្ញុំនៅហ្នឹង!

ក៖ អូ៎យើងរត់មកនៅផ្សារអត់មានទេដល់នៅស្រែបានគេបាញ់អីគ្នានៅស្រែ។

ក៖ បាទអ៊ុំបាទ!

ខ៖ ដល់ពេលរដ្ឋប្រហារធំហ្នឹងបានគេមកវ៉ៃទីក្រុង។

ក៖ អូ៎!

ខ៖ រដ្ឋប្រហារបានគេមកវ៉ៃបែកហ្នឹង!

ក៖ បាទអ៊ុំបាទ!

ខ៖ គេវ៉ៃបែកយាគកុងអីហ្នឹងវ៉ៃបែកមកនេះហ្នឹងម៉ាជំនាន់ណេះខ្ញុំភ្លេចអស់ហើយ!

ក៖ បាទអ៊ុំប៉ុន្តែអើជំនាន់លុនណុលហ្នឹងអ៊ុំរកស៊ីអីគេនៅកំពង់សោមអ៊ុំ?

ខ៖ ខ្ញុំនៅកំពង់សោមខ្ញុំលក់ទឹកអំពៅលក់អីចឹងទៅប្ដីខ្ញុំអើធ្វើភ្លើងធ្វើអីចឹងទៅ។

ក៖ អូ៎!

ខ៖ ហ្នឹងហើយ!

ក៖ បាទអ៊ុំចុះអើអ៊ុំដល់ពេលបន្ទាប់ពីជំនាន់អាលុនណុលហ្នឹងមកបានចូលប៉ុលពតណេះអ៊ុំណេះ?

ខ៖ ចា៎ចូលប៉ុលពត។

ក៖ ចូលប៉ុលពតបានអាជំនាន់យើងពិបាកខ្លះហាសណេះអ៊ុំណេះ?

ខ៖ ចា៎ពិបាកខ្លាំងអាហ្នឹងខ្ញុំរត់ពីនោះមកមកនៅស្រែមកនៅស្រុកវិញមកនៅស្រុកខ្លួនឯងវិញហ្នឹងអាហ្នឹងបាយរួមបាយអីអាខ្ញុំមានកូនមួយហើយមកកូនមួយហើយជាងមួយខួបហូបបាយរួមគេអោយយើងទៅធ្វើការចឹង យើងធ្វើការចឹងទៅអើជួនកាលគេអត់អោយមកផ្ទះទេព្រោះអីខ្ញុំមានម៉ែចាស់មួយគេអោយមើលចៅអោយខ្ញុំវានៅក្មេងដែរគេអោយយើងធ្វើការឆ្ងាយៗចឹងហាសណាស់។

ក៖ បាទ!

ខ៖ បួនដប់ថ្ងៃបានគេអោយមកដេកជាមួយកូនម្ដង។

ក៖ អូ៎ពេលហ្នឹងអ៊ុំមានគ្រួសារហើយណេះអ៊ុំណេះ?

ខ៖ ចា៎មានគ្រួសារហើយមានគ្រួសារខ្ញុំការការចិតបី។

ក៖ ប៉ុន្តែ…?

ខ៖ ចិតប្រាំវ៉ៃបែករត់មកវិញចិប្រាំចិប្រាំមួយហ្នឹង..!

ក៖ ប៉ុលពតហ្នឹង?

ខ៖ ប៉ុលពតហ្នឹង!

ក៖ ប៉ុន្តែម៉េចបានគេថាអ៊ុំក្មេងអ៊ុំមានគ្រួសារ?

ខ៖ ខ្ញុំជាងម៉្ភៃកាលហ្នឹងម៉្ភៃជាងម៉្ភៃជាងយើងនៅក្មេងហើយ!

ក៖ អូ៎!

ខ៖ ម៉្ភៃទើបម៉្ភៃជាងយើងនៅពេញកំលាំងដែរយើងមានទាន់ចាស់ណា។

ក៖ អូ៎បាទអ៊ុំ!

ខ៖ ម៉្ភៃប្រាំម៉្ភៃប្រាំមួយហ្នឹង!

ក៖ បាទអ៊ុំត្រូវ!

ខ៖ យើងនៅធ្វើការអាចពេញកំលាំងធ្វើការដូចថាគេហៅរែកដីរែកអីរួចហាស!

ក៖ បាទ!

ខ៖ រែកដីប្រឡាយរែកអីហ្នឹងអីហ្នឹងរែកវឹងៗហ្នឹងចុះយើងទើបប៉ុណ្ណឹងបាយក៏វាបានដែរម៉្ភៃជាងហ្នឹង!

ក៖ បាទអ៊ុំបាទត្រូវ!

ខ៖ ម៉្ភៃប្រាំពីរម៉្ភៃប្រាំបីហ្នឹងយើងធ្វើការខាងកងចល័តហើយហ្នឹងហេសអ្នករៀងអាយុចំណាស់ៗហ្នឹងគេអោយយើងទៅធ្វើការឆ្ងាយៗគេអត់អោយនៅកៀនផ្ទះទេ។

ក៖ បាទប៉ុន្តែពេលណុងគេជំលាសអ៊ុំទៅណាអ៊ុំ?

ខ៖ ជំលាសខ្ញុំទៅធ្វើឆ្ងាយពីផ្ទះចឹងទៅទៅធ្វើនៅកាបីអីនៅឆ្ងាយៗចឹងទៅហើយកូននៅជាមួយយាយមើលចឹងទៅ។

ក៖ នៅណាអ៊ុំ?

ខ៖ អើគេហៅចំការបីទៅឆ្ងាយហាសឆ្ងាយពីផ្ទះយើងណាស់។

ក៖ ប៉ុន្តែនៅក្នុងខេត្តកំពតយើងទេ?

ខ៖ នៅខេត្តកំពតយើងដែរប៉ុនរៀងឆ្ងាយយើងដើរទៅវាឆ្ងាយហាសបើដើរមួយថ្ងៃវាលល្ងាចហោសប៉ុនកាលណុងសុទ្ធតែដើរហោសគ្មានអីជិះទេ។

ក៖ អូ៎!

ខ៖ ដើររហូតហ្នឹង!

ក៖ ប៉ុន្តែគេអោយអ៊ុំធ្វើអីគេនៅណុងអ៊ុំ?

ខ៖ អើគេអោយយើងកាប់ព្រៃកាប់អីចឹងទៅកាប់ព្រៃដាំណេះដាំណោះអីក្នុងព្រៃហ្នឹងទៅពក្សពួកយើងជួនកាលគេហៅយើងទៅធ្វើស្រែគេបបួលហៅទៅណាហៅទៅហ្នឹងចឹងទៅយើងចេះតែដើរតាមគេចឹងទៅគេមានមេមានកើយចឹងណាស់យើងទៅហាហុកបួនដប់ម៉្ភៃនាក់ចឹងក្រុមយើងចឹងហោសគេហៅទៅកាប់ចំការ យើងទៅក្នុងព្រៃណុងទៅកាប់ទៅ។

ក៖ បាទអ៊ុំ!

ខ៖ កាប់ចំការកាប់ព្រៃកាប់អីហ្នឹងចេះតែដាំនេះដាំនោះអីនៅហ្នឹងទៅចេះតែដាំគេប្រើអោយធ្វើអីធ្វើហ្នឹងចឹង។

ក៖ បាទអ៊ុំបាទ!

ខ៖ ហើយបើនៅនេះគេអោយយើងធ្វើស្រែចឹងយើងដកសំណាបស្ទូងអីចឹងដល់ពេលបាយយើងទៅហូបបាយអីចឹងទៅបាយរួមគេខ្លះជួនកាលអ្នកណានេះចឹងទៅអើអត់ធ្វើការចឹងទៅអត់គេអត់អោយបាយហូបចឹងទៅហូបតែទឹកបបរអីចឹង។

ក៖ អូ៎!

ខ៖ ហើយខ្ញុំអើអត់ដែរឈឺទេចេះតែធ្វើបានដល់ថ្ងៃមួយស្រាប់តែឈឺយើងចុះយើងឈឺៗមានពេលមានខ្លះគេឈឺពុតហាស!

ក៖ បាទអ៊ុំ!

ខ៖ ដូចថាគេអត់ឈឺទេប៉ុនគេខ្ចិលគេធ្វើឈឺដល់ពេលថ្ងៃយើងឈឺដែរគេអើគេចាប់ដូចថាគេចាប់អើជំរឿនចង់ដឹងមនុស្សណាដែរឈឺពុតៗចំអាថ្ងៃយើងឈឺមែនទែន។

ក៖ បាទ!

ខ៖ ដល់ពេលខ្ញុំទៅហូបគេអោយយើងហុតបបរហើយយើងឈឺមែនទែនអាអ្នកគេអត់ឈឺហនឹងគេហូបទឹកបបរក៏គេអត់ភ័យដែរគេអត់ពិបាកគេអត់មានភ័យទេព្រោះអីគេអត់ហេវ។

ក៖ បាទអ៊ុំ!

ខ៖ ហើយយើងឈឺមែនទែនគេអោយទឹកបបរនិយាយស្រកទឹកភ្នែកអូនអើយគេអោយទឹកបបរតែពីរវែកទេដល់ពេលហូបអត់បានដល់ពេលមកដល់អើក្នុងកន្លែងអើនៅផ្ទះហ្នឹងមានរោងបាយមួយម៉ែខ្ញុំគាត់ប្រាប់ម៉ែអាណុងជិតបែកហើយម៉ែខ្ញុំលួចបាយមកស៊ីបានមួយកូនឆ្នាំង កាលណុងអោយខ្ញុំហូបបាយហ្នឹងហើយស្រាប់តែមានកំលាំងស្អែកឡើងធ្វើការវឹងអោយបាយចូលក្នុងពោះហាសព្រោះអីយើងរាគទៅយើងវាមិនហេវ។

ក៖ បាទអ៊ុំ!

ខ៖ បានតែបាយទទេក្មួយហូបតែបាយទទេទេមានកំលាំងព្រឺៗធ្វើការដល់ហើយយើងអើបានគេថាខ្ញុំហ្នឹងប្រវត្តិខ្ញុំហ្នឹងមិនដែរឈប់ទេរឿងអ្នកក្នុងក្រុមហ្នឹងម៉េចអើអោយខ្ញុំហ្នឹងហូបទឹកបបរហាស!

ក៖ បាទ!

ខ៖ ដល់ហើយបានគេថាអត់ដឹងអ្នកផ្សេងគេមកធ្វើហ្នឹងគេមកពីចំងាយធ្វើមែនក្រុមយើងធ្វើអត់ដឹងៗអើអាពតខ្ញុំថាខ្ញុំអត់ពុតទេខ្ញុំឈឺខ្ញុំឈឺខ្ញុំឈប់បើខ្ញុំអត់ឈឺខ្ញុំអត់ឈប់ទេ។

ក៖ បាទត្រូវអ៊ុំ!

ខ៖ ខ្ញុំអត់ដែរឈប់ទេខ្ញុំធ្វើការហើយមួយណាក៏ស្រឡាញ់ខ្ញុំដែរតែជាខ្ញុំធ្វើហើយខ្ញុំអត់ដែរឈប់អត់ដែរអីទេខ្ញុំធ្វើ។

ក៖ បាទអ៊ុំបាទត្រូវចុះចឹងការងារដែរអ៊ុំធ្វើគឺកាប់ព្រៃណេះអ៊ុំណេះ?

ខ៖ ចា៎កាប់ព្រៃត្រូវកាប់កាប់ព្រៃកាប់ព្រៃចឹងដល់ខែដកស្ទូងចឹងទៅគេហៅយើងមកដកស្ទូងចឹងទៅ។

ក៖ អូ៎!

ខ៖ គេមានមេមានកូនគេហៅធ្វើមែនយើងចេះតែធ្វើរាល់ថ្ងៃហ្នឹងណាស្រែយើងហ្នឹងគេយកទៅអស់ហើយគេយកទៅដាក់រួមអស់ហើយ ដល់ពេលគេហៅយើងធ្វើគេហៅទៅមានមេគេហៅយើងទៅដកសំណាបស្ទូងចឹងទៅស្រូវគេដាកជង្រុកចឹងទៅគេមានអោយយើងដាក់ផ្ទះណា។

ក៖ បាទអ៊ុំបាទប៉ុន្តែអ៊ុំអត់មានកាប់ដីសែងដីរែកដីអីអត់?

ខ៖ សែងរែករែកប្រឡាយរែកអីដែរហ្នឹងគេហៅរែកចឹងរែកប្រឡាយមានប្រឡាយក្បែរផ្ទះហ្នឹងមានរែកដែរតើរែកប្រឡាយជាមួយក្រុមជាមួយអីហ្នឹងចេះរែកគេហៅរែកចេះតែរែកទៅរែកដីរួចមានកំលាំងរែកចេះតែរែកជាមួយគេជាមួយឯង!

ក៖ អូ៎និយាយរួមគេប្រើយើងច្រើនហោសអ៊ុំហោស?

ខ៖ ចា៎!

ក៖ កេប្រើយើងច្រើនហោស?

ខ៖ ចា៎ប្រើមួយថ្ងៃៗប្រើរហូតយើងធ្វើដល់ម៉ោងដល់ពេលយើងមកដេកផ្ទះណុង។

ក៖ អូ៎!

ខ៖ ម៉ោងចាប់ពីធ្វើម៉ោងប្រាំពីរចឹងទល់ម៉ោងអើពេលបាយចឹងយើងបាយហើយយើងទៅទៀតចឹងធ្វើរហូត។

ក៖ ប៉ុន្តែអើជាទូទៅយើងធ្វើការហ្នឹងយើងធ្វើចាប់ពីម៉ោងប៉ុន្មានដល់ម៉ោងប៉ុន្មានអ៊ុំ?

ខ៖ ធ្វើពីម៉ោងប្រាំពីរហ្នឹងចាប់ធ្វើមកដកសំណាបហ្នឹងដល់ម៉ោងប្រាំមួយម៉ោងប្រាំពីរយើងធ្វើដល់ម៉ោងដប់ពីរដប់មួយហ្នឹងយើងហូបបាយហើយ!

ក៖ បាទអ៊ុំ!

ខ៖ ម៉ោងមួយចឹងយើងធ្វើទៀតចឹងហើយដល់ម៉ោងប្រាំល្ងាចយើងឈប់ទៅ។

ក៖ ដល់ពេលយើងហ្នឹងយើងសំរាកណេះអ៊ុំណេះ?

ខ៖ ចា៎គេអោយសំរាក។

ក៖ អូ៎ចុះអើចឹងពេលហ្នឹងអ៊ុំចូលកងនារីហាសណេះរឺមួយក៏ម៉េចអ៊ុំ?

ខ៖ ចា៎អាហ្នឹងគេហៅអើនារីកងនារីប៉ុននារីខាងនារីចាស់។

ក៖ ដោយសារយើងមានគ្រួសារហើយណេះ?

ខ៖ ចា៎ចាស់ប៉ុន្តែដូចថាយើងពិសេសដែរបានយើងចាស់ហាស!

ក៖ បាទអ៊ុំ!

ខ៖ នារីចាស់កងពិសេសគេបើពិសេសហ្នឹងអាហ្នឹងលេខមួយគេហ្នឹងនៅក្រមុំកំលោះ។

ក៖ អូ៎!

ខ៖ ហើយយើងយើងអ្នកមានគ្រួសារហើយចឹងគេហៅកងពិសេសដែរតែពិសេសខាងនារីចាស់។

ក៖ បាទអ៊ុំបាទ!

ខ៖ យើងគេហៅនារីចាស់។

ក៖ ម្នាក់មួយផ្នែកណេះអ៊ុំណេះ?

ខ៖ ចា៎យើងមានគ្រួសាហើយគេហៅនារីចាស់ហើយ!

ក៖ អូ៎បាទអ៊ុំចុះអ៊ុំគិតថាចឹងសំរាប់ដូចជាពេលយើងឈឺយើងធ្វើម៉េចអ៊ុំយើងមានថ្នាំគេមានអីអោយយើងតើហីអ៊ុំហេស?

ខ៖ ឈឺទាល់យើងទៅពេទ្យខ្ញុំមិនដែរដេកទេពេលអាពតហ្នឹងដែរឈឺតែម្ដងហ្នឹងដល់ពេលមានបាយមានអីហូបទៅអត់ដល់ពេលទៅធ្វើការនៅអើភ្នំហ្នឹងគេឃើញយើងដូចថាយើងសកម្មធ្វើការអត់ដែរឈប់ចឹងហាសគេសុទ្ធតែមើលដែរហាស!

ក៖ បាទអ៊ុំ!

ខ៖ គេថាអើហូបអត់ចូលទេគេថាអើខ្ញុំហ្នឹងអើធ្វើការអត់ដែរឈប់ហ្នឹងគេអោយបាយអោយបាយយើងហូបយើងអើបាយហូបដូចថាមួយឆ្នាំងប៉ុណ្ណឹងអោយយើងហូបម៉ាឆ្អែតចឹងហាស!

ក៖ បាទអ៊ុំ!

ខ៖ អោយយើងហូបអោយឆ្អែតទៅគេអោយយើងហូបអោយឆ្អែតព្រោះអីសកម្មការងារហូបអត់បានហូបបាយដឹងហូបអត់បានដឹងមកពីអីទេមកពីយើងហូបហ្នឹងយើងគេដាក់បាយអោយយើងមួយឆ្នាំងប៉ុណ្ណឹងប៉ុន្តែគ្នាយើងនេះបួនដប់នាក់ហ្នឹងអើអញ់ឃ្លានហាសអញ់ចង់ហូបដែរប៉ុនហូបអត់រួចលេបអត់ចូល។

ក៖ អូ៎ចឹងអ៊ុំហោស?

ខ៖ ចា៎លេបអត់ចូលព្រើអីយើងធ្វើការជាមួយគា្នមួយកំប្លុះហើយអោយតែយើងហូបម្នាក់ឯងយើងហូបអត់ចូលចែកគា្នម្នាក់តិចៗចឹងទៅខ្ញុំឆ្អែតហើយថាឆ្អែតហើយតាមការពិតមិនទាន់ឆ្អែតទេយើងហូបអត់រួច។

ក៖ អូ៎!

ខ៖ ព្រោះអីអាណិតគេគ្រប់គា្នដែរព្រោះអីគេឃ្លានដូចយើងដែរ។

ក៖ ត្រូវអ៊ុំត្រូវ!

ខ៖ គេអត់បានបាយហូបទេគេហូបតែបបរគេថាយើងសកម្មយើងអ្នកអើគេថាយើងសកម្មការងារចឹងគេអោយយើងហូបឆ្អែតម្ដងចឹងហាស!

ក៖ បាទអ៊ុំបាទ!

ខ៖ ហើយឥឡូវតែបាយជាមួយអំបិលទេណាស់អូន។

ក៖ បាទអ៊ុំ!

ខ៖ បាយជាមួយអំបិលហ្នឹងដណ្ដើមគា្នហាសអើចែកម្នាក់មួយដុំៗណុង។

ក៖ ប៉ុន្តែយើងមានពេលដែរយើងហូបអត់ដែរណេះអ៊ុំណេះ?

ខ៖ អត់ឆ្អែតបើតាមអត់ឆ្អែតៗរហូតប៉ុនយើងចេះតែដូចថាយូរៗទៅវាទំលាប់ហាសបាយការអាពតប៉ុនអ្នកត្រង់ៗអត់នេះទេបើអ្នកវៀចនេះវិញបើយើងត្រង់គេតាមដាន បើអ្នកដែរលួចមាន់លួចទាស៊ីល្អវិញខ្ញុំមាននរណាត្រង់ដល់ខ្ញុំទេគ្រួសារខ្ញុំទេគាត់កាលណុងគាត់ធ្វើគេអោយធ្វើគាត់អត់ចេះទេប៉ុនគេអោយធ្វើអើត្នោតប៉ុនចេះធ្វើត្នោតចេះដល់ពេលចេញគេអោយឡើងដើមត្នោតឡើងដើមត្នោតកូនខ្ញុំកូនប្រុសខ្ញុំមួយហ្នឹងទើបប៉ុណ្ណឹងទេ។

ក៖ បាទអ៊ុំ!

ខ៖ ដល់ខ្ញុំហ្នឹងក៏អើដើមហ្នឹងគេមានប្រវឹកពងនៅលើដើមត្នោតហ្នឹងហាស!

ក៖ បាទអ៊ុំ!

ខ៖ ពងប៉ុនៗពងមាន់ហ្នឹងហេសគាត់រើសៗមួយថ្ងៃមួយៗទុកអោយកូនគាត់ហូបបបរដល់ពេលរើសបានយកមកដាក់នៅក្នុងផ្ទះបានប្រាំមួយគ្រាប់ដល់ហើយគេហៅយើងទៅគេហៅយើងទៅជួបជុំម្ដងដល់ហើយគេដើរឆែកតាមផ្ទះយើងឆែតទៅឃើញពងហ្នឹងគេទៅប្រជុំប្រាប់ថាអើមានផ្ទះមួយចំនួនលួចពងមាន់ដាក់ក្នុងផ្ទះ ហើយខ្ញុំហ្នឹងថាឆ្ងល់ថាមានផ្ទះណាមានតែផ្ទះខ្ញុំដល់ពេលហើយគេយកពងមាន់ពងប្រវឹកហ្នឹងគេថាពងមាន់ហាស!

ក៖ បាទអ៊ុំ!

ខ៖ ដល់ហើយទៅក៏គេថាអើឥឡូវគេយកទៅភ្ញាស់បើសិនណាពងហ្នឹងទៅជាពងមាន់ខ្ញុំហ្នឹងរួចខ្លួនគ្រួសារខ្ញុំហ្នឹងទៅជាពងប្រវឹកអើបើពងប្រវឹកអាហ្នឹងរួចខ្លួនបើពងមាន់គេអើគេមានទោសហាស!

ក៖ បាទអ៊ុំ!

ខ៖ ដល់ហើយខ្ញុំពីរនាក់គ្រួសារខ្ញុំហ្នឹងយកពងប្រវឹកហ្នឹងយកទៅអោយមេកងគេហ្នឹងទៅមេកងចិត្តធ៌មដែរគេយកអោយមើលគេថាអើមែនពងប្រវឹកទេអើមែនពងមាន់ទេហ្នឹងពងប្រវឹកទេអ្នកណាអើទៅយកពងហ្នឹងថាពងមាន់ ខ្ញុំថាមេក្រុមអីចឹងទៅប្រាប់គេតាមហ្នឹងអីចឹងគេកសាងទេគេថាដូចពងប្រវឹកទេណាស់អើពងមាន់ទេណាស់ពងប្រវឹក។

ក៖ បាទអ៊ុំ!

ខ៖ បើសិនណាខ្ញុំអត់យកទៅដល់ហ្នឹងដឹងតែខ្ញុំហ្នឹងយកទៅកសាងយកទៅណាបាត់ហើយ!

ក៖ អូ៎!

ខ៖ បានពងពងប្រវឹកទេមែនពងមាន់ទេ។

ក៖ ត្រូវ!

ខ៖ គេដើរឆែកតាមផ្ទះហាស!

ក៖ បាទអ៊ុំ!

ខ៖ បើយើងមានអីអត់បានទេ។

ក៖ ចឹងយើងរួចខ្លួនណេះអ៊ុំណេះ?

ខ៖ ចា៎រួចខ្លួន។

ក៖ អូ៎បាទអ៊ុំចុះអើចឹងអ៊ុំគិតថាអ៊ុំជំនាន់ណុងអ៊ុំហូបអត់ឆ្អែតចឹងអ៊ុំធ្លាប់លួចអើ..?

ខ៖ ខ្ញុំអត់ដែរលួច។

ក៖ គល់ល្ហុងក្ដួចអីអត់ទេ?

ខ៖ អត់ដែរខ្ញុំអត់ដែលគ្រួសារខ្ញុំអត់ដែរអើអត់ដែរដូចថាចឹងៗអើយើងទំលាប់រៀងទំលាប់បានចឹងហាសដូចថាអ្នកគេផ្សារមានៗមានគេឃ្លានខ្លាំងព្រោះអីគេធ្លាប់ហូបអារបស់ឆ្ងាញ់ៗយើងធ្លាប់អត់ធ្លាប់មានយើងអត់សូវអីទេ។

ក៖ បាទអ៊ុំ!

ខ៖ យើងហូពធម្មតាយើងមានចឹងហូបរឿងលួចមាន់លួចទាអីខ្ញុំមិនដែរទេហើយបើអ្នកទៅពីផ្សារទៅហ្នឹងគេជំលាសទៅហ្នឹងហាសលួចកាត់ឃ្លានគាត់លួចហើយ!

ក៖ បាទអ៊ុំត្រូវ!

ខ៖ លួចចឹងទៅជួនកាលគេទាន់ទាន់គេមិនទាន់ហីទៅគាត់ឃ្លានហើយគាត់ហូបចំណីផ្ដេសផ្ដាស់ចឹងអើអ្នកខ្លះហើយមអ្នកខ្លះស្លាប់ចឹងហាស!

ក៖ ចឹងហោសអ៊ុំ?

ខ៖ បើយើងអ្នកនៅក្នុងស្រែយើងធ្លាប់អត់ធ្លាប់មានយើងអត់អីទេយើងហូបតាមធម្មតាចឹងវាអត់មានរឿងកើតឡើងហើយអ្នកដែរគ្នាមានមានដល់ពេលទៅអត់ចឹងគាត់ឃ្លានស្អីក៏ហូបដែរ។

ក៖ បាទអ៊ុំ!

ខ៖ ដូចអើនៅកៀនផ្ទះខ្ញុំចឹងទៅពីភ្នំពេញទៅនេះអ្នកមានៗហោសទៅដល់ស្អីក៏ឃ្លានដែរត្រួយកន្តួតត្រួយអីហ្នឹងគាត់ដាក់បបរគាត់ឃ្លានគាត់ហើយទៅមានណាឈឺហើមស្លាប់។

ក៖ អូ៎!

ខ៖ ហើយយើងកុំហូបផ្ដេសផ្ដាស់យើងអត់សូវអីទេយើងហូបតាមហ្នឹងទៅ។

ក៖​ បាទអ៊ុំចុះអើអ៊ុំអើដូចជាស្វាមីរបស់អ៊ុំពេលជំនាន់ហ្នឹងនៅឆ្ងាយពីហ្នឹងណេះអ៊ុំណេះ?

ខ៖ ចា៎នៅឆ្ងាយបែកគា្នប៉ុន្តែដូចថាដប់ថ្ងៃកន្លះខែខ្ញុំមកផ្ទះម្ដងអីចឹងណាស់ដូចបងប្អូនចឹងផ្ទះហ្នឹងប្ដីប្រពន្ធ។

ក៖ អូ៎!

ខ៖ ធម្មតាចឹងគេទៅធ្វើការទៅទៅយើងមកមកផ្ទះសំបែងមកលេងមកលេងជាមួយកូនចឹងទៅគេទៅធ្វើាករវិញចឹងទៅ។

ក៖ បាទអ៊ុំចុះអើប៉ុន្តែប្ដីរបស់អ៊ុំពេលហ្នឹងគេអោយធ្វើអីគេអ៊ុំ?

ខ៖ ប្ដីខ្ញុំកាលហ្នឹងអើគាត់ធ្វើត្នោត។

ក៖ ឡើងត្នោតអី?

ខ៖ ចា៎ឡើងត្នោតនៅផ្ទះហ្នឹងឡើងត្នោតហ្នឹងកូនឃ្លានមិនហ៊ានអោយកូនផឹកផងខ្លាចគេឃើញ។

ក៖ អូ៎!

ខ៖ ហើយដូងនៅផ្ទះអីហ្នឹងដូចខ្ញុំមានហើយចុះភូមិខ្ញុំមានដូងចឹងយើងអត់ហ៊ានបេះទេណាស់យើងមូលគា្នម៉េចក៏អត់ហ៊ានបេះដែរ។

ក៖ អូ៎បាទ!

ខ៖ បេះហូបទៅគេយកយើងទៅកសាងហូបហៅយើងទៅណែនាំចឹងហាសថាយើងហូបអីៗ។

ក៖ អូ៎បាទអ៊ុំបាទ!

ខ៖ អត់អាចហូបឯកជនបានទេដាក់របស់រួមគេណុង។

ក៖ បាទអ៊ុំចុះអើអ៊ុំគិតថាចឹងសំរាប់ដូចជាឪពុកម្ដាយរបស់អ៊ុំដែរធ្វើអីអ៊ុំពេលហ្នឹង?

ខ៖ អើពុកម្ដាយខ្ញុំស្លាប់អស់ហើយ!

ក៖ ប៉ុលពតស្លាប់អស់ហើយណេះអ៊ុំ?

ខ៖ ចា៎ស្លាប់អស់ហើយស្លាប់។

ក៖ អូ៎!

ខ៖ នៅម៉ែខ្ញុំឪបុកស្លាប់ហើយនៅម៉ែ។

ក៖ ចឹង?

ខ៖ ម៉ែខ្ញុំមើលចៅម៉ែកូន។

ក៖ អូ៎គាត់អត់ធ្វើអីទេចឹង?

ខ៖ ចា៎គាត់ចាស់ហើយអោយមើលចៅ។

ក៖ អូ៎បាទ!

ខ៖ គាត់អាយុកាលហ្នឹងគាត់អាយុហាជាងហោសចឹងហាស!

ក៖ បាទអ៊ុំបាទចុះអ៊ុំគិតថាអើឪពុករបស់អើម្ដាយរបស់អ៊ុំគាត់គេអោយនៅផ្ទះនៅមើលចៅចឹងទៅ?

ខ៖ នៅមើលចៅនៅផ្ទះគេមើលចៅ។

ក៖ រួចចុះបងរបស់អ៊ុំវិញ?

ខ៖ បងកាលណុងបែកកាលណុងប្ដីគាត់ធ្វើទាហ៊ានជំនាន់អើលុនណុលហ្នឹងគាត់តាមប្ដីគាត់ចឹងបែកទៅនៅណាឆ្ងាយហាសដល់ពេលហើយមកវិញចឹងក៏គាត់បែកពីខ្ញុំចឹងក៏គាត់ទៅនៅកំពតនៅអីអត់សូវបានជួបគា្នទេបែករហូត។

ក៖ បាទអ៊ុំ!

ខ៖ ចា៎ដល់ពេលនេះបានគាត់មកវិញជួបគា្នបានតិចហ្នឹងបានគាត់ទៅនៅកំពតចឹងបែកគា្នរហូតហ្នឹងហាស!

ក៖ អូ៎!

ខ៖ ជួបបានតិចៗចឹង។

ក៖ ប៉ុន្មានថ្ងៃយើងជួបគា្នម្ដងអ៊ុំ?

ខ៖ អើជួនកាលទៅរូលចឹងទៅអើបួនប្រាំខែអីចឹងទៅបែកកា្នចឹងដូចគេធ្វើការផ្ទាល់ខ្លួនចឹងមិនសូវបានជួបគា្នទេ។

ក៖ បាទអ៊ុំរួចចុះអើសំរាប់ម្ដាយរបស់អ៊ុំវិញប៉ុន្មានខែគេអោយមកលេងម្ដាយម្ដងអ៊ុំ?

ខ៖ ជួនកាលមួយខែអីចឹងទៅកន្លះខែអីចឹងទៅពេលណាកូនយើងឈឺចឹងទៅសុំគេគេអោយមកលេងជាមួយកូនមួយថ្ងៃចឹងមកយើងទៅទៀតចឹងទៅ។

ក៖ អូ៎បាទអ៊ុំ!

ខ៖ ហើយបើម៉ែខ្ញុំឈឺអាហ្នឹងថាម៉ែមួយកូនមួយគេអោយមួយខែដែរគេអោយមួយខែដែរហ្នឹងបួនដប់ថ្ងៃគេអោយមកមើលម៉ែដែរហ្នឹងហាស!

ក​៖ បាទអ៊ុំបាទចុះអ៊ុំគិតថាចឹងសំរាប់ដូចជានៅពេលដែរអ៊ុំគេអោយទៅតែនៅក្នុងខេត្តកំពតហ្នឹងទេគេអត់មានជំលាសទៅណាទេណេះអ៊ុំណេះ?

ខ៖ អត់ទេនៅតែខេត្តកំពត។

ក៖ អូ៎ប៉ុន្តែគ្រាន់អ៊ុំធ្វើការងារច្រើន?

ខ៖ ចា៎ការងារច្រើនប៉ុនឆ្ងាយៗពីផ្ទះចឹងហាស!

ក៖ បាទអ៊ុំបាទចុះអើអ៊ុំគិតថានៅពេលដែរបែកប៉ុលពតហាសម៉េចបានយើងដឹងថាបែកប៉ុលពតទៅអ៊ុំពេលណុង?

ខ៖ បែកប៉ុលពតកាលណុងអើគេវ៉ៃចូលទៅពួកនេះវ៉ៃចូលទៅពួកបានដឹងម៉េចទេភ្លេចហើយគេវ៉ៃចូលទៅបែកអាពតយីបែកអាពតហ្នឹងហើយបានខ្មែរក្រហមក្រោយហេសច្រើនជំនាន់ដែរហ្នឹងហាសភ្លេចអស់ហើយ!

ក៖ បាទអ៊ុំ!

ខ៖ ពីរបីជំនាន់ដែរ។

ក៖ ម៉េចបានអ៊ុំដឹងថាពេលបែកប៉ុលពតហ្នឹងគេចាប់ផ្ដើមអើយើងមកផ្ទះយើងធ្វើស្រែធ្វើអីណេះអ៊ុំណេះ?

ខ៖ ចា៎!

ក៖ ចុះអ៊ុំគិតថានៅពេលដែរអ៊ុំធ្វើស្រែហ្នឹងពេលហ្នឹងគេធ្វើស្រែរួមណេះអ៊ុំណេះ?

ខ៖ ចា៎កាលហ្នឹងធ្វើដល់ពេលបែកហើយមួយជំនាន់ទៀតហ្នឹងបានយើងធ្វើឯកជនហ្នឹងគេចែកដីអោយ។

ក៖ អូ៎បាទអ៊ុំ!

ខ៖ អាហ្នឹងទុកធ្វើហ្នឹង!

ក៖ ប៉ុន្តែលំបាកអត់អ៊ុំពេលធ្វើស្រែរួមចឹងអ៊ុំ?

ខ៖ ពិបាកដែរយើងចេះធ្វើចឹងទៅរាល់ថ្ងៃយើងធ្វើដូចស៊ីឈ្នួលគេចឹងធ្វើចឹងមួយថ្ងៃៗគេអោយបាយហូបចេះហូបទៅ។

ក៖ យើងអត់បានអីទេបានតែបាយហូបចឹងទៅ?

ខ៖ អើបានតែបាយហូបហ្នឹងអត់មានអីទេ។

ក៖ អូ៎!

ខ៖ អត់មានទេសំលស្លម៉េចចេះហូបចឹងទៅកាចកុងចឹងទៅមានទឹកត្រីមានប៊ីចេងអីអត់ដែរមាននេះចេះហូបតាមដំណើរហ្នឹងទៅចេះរស់ចឹងទៅយើងបែក។

ក៖ ប៉ុន្តែអ៊ុំគិតថាអើនៅពេលដែរអើពេលណាយើងមានបានស្រែអត់អ៊ុំពេលគេចែកស្រែចែកអី?

ខ៖ បានបាន។

ក៖ អូ៎!

ខ៖ ស្រែយើងពីមុនមកប៉ុន្តែដល់ពេលនេះគេរំលាយចូលគា្នអស់រំលាយចូលគា្នអស់ដល់ពេលយើងអើដល់ពេលគេយើងមកវិញគេចែកអោយយើងដូចថាមួយគ្រួសារចឹងប៉ុន្មាននាក់ចឹងម្នាក់ប៉ុន្មានម៉ែត្រៗចឹងហាសគេចែកចឹងទៅហើយបើយើងមានលុយដល់ពេលហើយគេចែកហើយយើងមានយើងទិញគេថែមអីទៀតតាមហ្នឹងទៅហាស តាមស្រែគេចែកបានច្រើនតែមួយហត្ថាវិនកូនយើងទាំងអស់ហ្នឹងម្នាក់ពីរម៉ែត្របីម៉ែត្រហាស!

ក៖ បាទអ៊ុំ!

ខ៖ មានន័យថាយើងមានលុយយើងទិញថែមទៀតចឹងហាស!

ក៖ បាទអ៊ុំបាទ!

ខ៖ គេលក់ចឹងហាសអាហ្នឹងគេអាចលក់បានដល់ពេលឥឡូវហ្នឹងមក។

ក៖ អូ៎បាទអ៊ុំចុះអ៊ុំគិតថាចឹងអើពេលណាដែរយើងចាប់ចាយលុយហើយយើងចាប់ផ្ដើមធ្វើស្រែខ្លួន​ឯងធ្វើហាអ៊ុំ?

ខ៖ ចាប់អើយើងមកជំនាន់ឥឡូវហ្នឹងហេសយើងចាយលុយជំនាន់ឥឡូវហ្នឹងប៉ុន្មានឆ្នាំមកហើយយើងចាយលុយហ្នឹង!

ក៖ អូ៎!

ខ៖ ធ្វើស្រែធ្វើអីបានចឹងយើងចាយលុយមានលុយមានអីចាយកាលណុងកូនខ្ញុំមកវិញមកកូនខ្ញុំនៅតូចៗដែរហ្នឹង!

ក៖ បាទអ៊ុំបាទ!

ខ៖ គេចាយលុយធ្វើការធ្វើអីចឹងទៅគេមានលក់ដូរយើងធ្វើស្រែចឹងទៅចិញ្ចឹមកូនចឹងហាស!

ក៖ បាទអ៊ុំ!

ខ៖ បានកូនធំៗចឹងទៅ។

ក៖ អូ៎ចុះអ៊ុំគិតថាអើពេលណាដែរយើងចាប់ផ្ដើមសប្បាយទៅអ៊ុំ?

ខ៖ អត់ទាន់មានពេលសប្បាយទេគ្រាន់តែថាអើដូចថាយើងហូបឯកជនចឹងអើយើងហូបបាយខ្លួនឯងចឹងវាសប្បាយចិត្តដែរយើងរកលុយបានប៉ុន្មានយើងចាយតាមខ្លួនយើងចឹងហាស!

ក៖ បាទអ៊ុំបាទ!

ខ៖ បានច្រើនយើងចាយឆ្ងាញ់តិចទៅមិនសូវបានយើងចាយតិចៗចឹងទៅយើងរកតាមសមត្ថភាពយើងចឹងហាសអត់មាននរណាសង្កត់យើងទេ អាហ្នឹងយើងរកបានយើងចាយចឹងទៅ។

ក៖ អូ៎បាទអ៊ុំចុះអ៊ុំគិតថាកាលពីក្មេងអ៊ុំធ្លាប់មានគោលបំណងថាអ៊ុំធំឡើងអ៊ុំចង់ធ្វើអីមួយអត់កាលអ៊ុំនៅរៀនហាសអ៊ុំ?

ខ៖ កាលហ្នឹងដូចអត់មានគិតទេអត់គិតដូចក្មេងឥឡូវ។

ក​៖ អ៊ុំធ្លាប់បានអើប្រាប់មិត្តភក្តិថាដូចជាអ៊ុំធ្លាប់ចង់ធ្វើគ្រូបង្រៀន គ្រូពេទ្យ ប៉ូលីស ទាហ៊ានអីអ៊ុំគិតអត់អ៊ុំ?

ខ៖ អត់អត់បានគិត។

ក៖ អត់ដែរបានគិតទេណវអ៊ុំ?

ខ៖ អត់ដែរបានគិត។

ក៖ អូ៎បាទអ៊ុំចឹង..?

ខ៖ ដឹងតែធ្វើស្រែ។

ក៖ បាទអ៊ុំបាទចឹងខ្ញុំមានសំនួរចុងក្រោយមួយអ៊ុំ?

ខ៖ ចា៎!

ក៖ បើសិនជាចង់អោយអ៊ុំផ្ដែផ្ដាំទៅកូនចៅជំនាន់ក្រោយៗហាសអ៊ុំអ៊ុំមានពាក្យពេចន៍អីដែរចង់ផ្ដាំទៅពួកគាត់ទេអ៊ុំ?

ខ៖ ផ្ដែផ្ដាំអើកូនចៅជំនាន់ក្រោយ។

ក៖ បាទអ៊ុំ!

ខ៖ ផ្ដែផ្ដាំថាម៉េច?

ក៖ ផ្ដែផ្ដាំលក្ខណៈថាអោយពួកគាត់ខំប្រឹងរៀន។

ខ៖ ចា៎!

ក៖ ដើម្បីអោយគាត់មានអនាគត់ល្អ?

ខ៖ ផ្ដែផ្ដាំដូចចៅខ្ញុំហ្នឹងថាចៅអើយចៅឯងខំរៀនធនាគត់ចៅឯងទៅថ្ងៃមុខទៅខំរៀនអោយចេះដឹងថាយាយពីក្មេងយាយអត់សូវមានរៀនបានច្រើនម៉ែពុកឪអីក៏យាយអើមិនសូវមានចឹងហាស!

ក៖ បាទអ៊ុំ!

ខ៖ ដូចមិនសូវបានអោយម៉ែឪរៀនបានជ្រៅជ្រះទេកូនរៀនតែល្មមៗទេកូនខ្ញុំចាប់ខំរកស៊ីចឹងហាស!

ក៖ បាទ!

ខ៖ យើងណាអត់សូវមានឥឡូវចៅឯងម៉ែឪមានហើយយើងខំតស៊ូណាស់ចៅខំរៀនយកចំណេះវិជ្ជា ចៅខ្ញុំពីរណុងអើខ្ញុំមិនអួតទេនិយាយអោយរៀនលេខពីរលេខបីៗបានខ្ញុំហ៊ានអើពាក្យផ្ដាំផ្ញើរទៅចៅខំរៀនខំរៀនអោយចេះព្រោះអីម៉ែឪខំតស៊ូចៅចង់បានអីក៏ម៉ែឪទិញអោយដែរណាស់ ចៅឯងអើកុំឈប់រៀនកុំអើដើរលេងដើរអីចឹងយើងចេះណែនាំប្រាប់ចឹងហាស!

ក៖ បាទអ៊ុំបាទ!

ខ៖ វាក៏វាតាមយាយតាមអីចឹងទៅ។

ក៖ អូ៎បាទអ៊ុំចុះអ៊ុំធ្លាប់បានទូន្មានព្រានប្រដៅពួកគាត់ថាអោយជៀសវៀងពីអំពើដែរអត់ល្អក្នុងសង្គមដែរ?

ខ៖ ចា៎ថាចៅឯងកុំអើគ្រឿងញៀនគ្រឿងអីហ្នឹងចៅឯងកុំចេះទៅបៀតហើយវាឆ្លើយឡើងថាយាយហាសខ្ញុំដឹងហើយខ្ញុំអត់អើទៅជិតទៅបៀតទេ ខ្ញុំនៅតែផ្ទះឥឡូវហ្នឹងរាល់ថ្ងៃនៅតែផ្ទះគេសរសើរមេឃុំកូនអើប្រពន្ធមេឃុំសរសើរថាអើចៅយាយទូចអើដូចស្រីគ្រប់ល័ក្ខអត់ដែរដើរទៅណាទេខ្ញុំថាអើចៅខ្ញុំអត់ដើរទៅណាទេវានៅតែផ្ទះចេះអត់ដែរដើរទៅណាទេអើចេះប្រដៅបានចៅបានណាស់ឃើញចាស់ៗសុទ្ធតែគោរពសំពះ ខ្ញុំថាខ្ញុំអត់មានប្រដែរប្រដៅទេបានខ្ញុំប្រាប់ថាចៅហាស ឃើញចាស់ៗចៅឯងដើរអានអើចាស់ហើយដល់នេះកូនចៅខ្ញុំវាទូន្មានតាមយាយចឹងហាស!

ក៖ បាទយាយបាទ!

ខ៖ ហើយដល់ពេលខ្ញុំថាចៅឯងខំរៀនហាសណាស់គេខំរៀនហើយមិនអោយយាយទូចបាក់មុខទេវាថាហាសណាស់វាតាមខ្ញុំហើយណែរៀនពូកែមិនបាច់យើងបង្កាប់អីវាទេពេលរៀនសូត្រអីហ្នឹងគ្រាន់តែប្រាប់ណែនាំតែប៉ុណ្ណឹងប្រាប់ចៅឯងខំរៀនម៉ែឪខំតស៊ូហ្នឹងចិញ្ចឹមកូនយាយខំមើលចៅ។

ក៖ បាទយាយ!

ខ៖ អោយចៅខំរៀនឥឡូវមានតែរៀនទេឃើញអត់ចេះចៅឯងមើលបើម៉ែចៅឯងឃើញទេខំតស៊ូធ្វើល្មមតែបាននេះតែគេចេះគេខ្វាច់ៗបានលុយហើយខំរៀនអោយចេះឪម៉ែទារអីអោយហ្នឹងៗ។

ក៖ ចុះគាត់ធ្លាប់អើយាយធ្លាប់ប្រាប់ថាកុំអោយពួកគាត់ជៀសវៀងពីអំពោះគ្រឿងញៀន?

ខ៖ ចា៎!

ក៖ គ្រឿងអី?

ខ៖ ចា៎ប្រាប់ៗប្រាប់ថាកុំអោយអើឃើញគេចៅឯងកុំជិតដើរអោយឆ្ងាយៗកុំជិតអោយសោះអំពើគ្រឿងញៀនហ្នឹងចៅឯងកុំជិតកុំមើលមិនបាច់ទៅជិតមិនបាច់មើលបើថាកន្លែងហ្នឹងមានហើយចៅឯងដើរឆ្ងាយៗមក។

ក៖ អូ៎!

ខ៖ ហើយយើងល្អចៅឯង..!

ក៖ យាយប្រាប់គាត់ដែរហោសយាយ?

ខ៖ ចា៎ព្រោះអីគ្រួសារយើងមិនគ្រួសារខ្ញុំអត់មានអ្នកអើដូចថាមានចឹងៗហាស!

ក៖ បាទយាយបាទ!

ខ៖ ហើយចៅហ្នឹងនៅពួកហ្នឹងរៀនសុទ្ធតែពូកែដែរ។

ក៖ គាត់សុទ្ធតែអ្នកខំប្រឹងរៀនណេះ?

ខ៖ ចា៎សុទ្ធតែខំប្រឹងរៀនណារៀន។

ក៖ បាទអ៊ុំចុះអើអ៊ុំធ្លាប់ទូន្មានអីខ្លះទៅគាត់ទៀតអត់អ៊ុំ?

ខ៖ ទូន្មានតែប៉ុណ្ណឹងថាអោយចៅខំរៀនខំតស៊ូរៀនកុំអើលេងកុំអីចឹងអីហើយកូនខ្ញុំចឹងដែរកូនប្រុសខ្ញុំមួយនៅកំលោះហ្នឹង កូនឯងខំធ្វើការខំរកលុយកុំខំអត់ដែរដើរទៅណាទេធ្វើការហើយធ្វើជាងហើយដេកអត់មានទៅណាអត់មានដើរលេងដូចថាផឹកស៊ីអីអត់ទេកូនប្រុសខ្ញុំហាស!

ក៖ អូ៎បាទយាយ!

ខ៖ អើបានកូនចឹងម៉ែសប្បាយចិត្តណាស់កូនឯងកុំដើរលេងដើរអីមានពួកម៉ាកពួកអីម៉ែដឹងហើយខ្ញុំនៅជាមួយបងនៅហ្នឹងអត់ជាមួយមីងវាចឹងសួរថាអត់មានដែរដើរទៅណាទិញម៉ូតូមានប៉ុន្តែអត់ដែរជិះទេ ម៉ូតូពីរបីថ្ងៃជូតៗមានដែរជិះទៅណាដូចថាកូនចង់បានលុយរកបានខ្លួនឯងទិញចុះម៉ែអត់យកទេលុយកាក់អីបើបានទិញចង់បានអីចង់ដំមាសដំពាក់ទៅចង់ទិញអីទិញទៅខ្លួនឯងមានរបស់ខ្លួនឯងយើងកុំយករបស់កូន។

ក៖ បាទត្រូវ!

ខ៖ របស់កូនត្រូវការអោយម៉ែប៉ុន្មានអោយទៅខែបុណ្យខែទានចឹងខែបុណ្យតែទានចឹងគេអោយទាំងអស់គា្នចឹងបានជិតមួយលានអីចឹងដែរបុណ្យទានហាស!

ក៖ អូ៎!

ខ៖ ខែបុណ្យខែទានគេទៅទាំងអស់គា្នប្រាំប្រាំមួយនាក់ហ្នឹងគេជូនម្នាក់ម៉្ភៃម៉ឺនអាខ្លះគេមានតាមសធារគេចឹងទៅខ្លះគេមួយរយចឹងទៅហើយកូណខ្ញុំទាំងអស់ខ្ញុំមិនអួតទេអើទាំងអស់ចឹងគេមកចឹងយាយអ៊ីអើយដូចថាយើងរំភើបហាសគេមកទាំងអស់ចឹងដូចថាគេរៀបបាយអោយយើងក៏ម៉ែឪស្លៀកពាក់ហើយអោយអង្គុយគេមកបងប្អូនកូនទាំងអស់ហ្នឹងគេអង្គុយបត់ជើងថ្វាយបង្គំយើងហើយគេយកលុយជូនយើងយកផ្លែឈើយកទឹកក្រូចអីចឹងហាស!

ក៖ បាទអ៊ុំ!

ខ៖ ជូនម៉ែឪហើយម៉ែឪហ្នឹងអោយពរខ្ញុំអោយពរបានតែបីបួនម៉ាត់ទេដូចថាយើងរំភើបអួលកអោយពរ។

ក៖ បាទអ៊ុំ!

ខ៖ កូនមកសំពះលើកដៃមកសំពះម៉ែទាំងកូនប្រសារទាំងកូនបង្កើតអោយម៉ែអោយពរអោយកូនរកស៊ីមានបានយើងអោយពរវាចឹងទៅខែបុណ្យទានចឹងហាសកូនខំទាំងអស់ហើយយើងមិនបាច់បង្កាប់ទេគេធ្វើខ្លួនវា វាហៅគ្នាវាធ្វើមកជូនលុយម៉ែខែបុណ្យខែទានវានាំគា្នមកជូនលុយប៉ុន្តែ។

ក៖ ចឹងជារៀងរាល់ខែគឺគាត់ធ្វើចឹង?

ខ៖ ចា៎អោយតែខែបុណ្យទាន។

ក៖ ខែបុណ្យទាន?

ខ៖ ចា៎!

ក៖ អូ៎!

ខ៖ អាខែអត់បុណ្យទានចឹងដូចថាយើងអត់ចឹងទៅយូរៗមួយខែគេអោយបួនប្រាំម៉ឺនបួនដប់ម៉ឺនផ្ញើរអោយចាយចឹងហាសណាស់។

ក៖ បាទអ៊ុំបាទ!

ខ៖ បើខកែបុណ្យទានចឹងគេគិតតាមបុណ្យទានគ្រាន់ថាអើខែអត់បុណ្យទានចឹងដូចថាម៉ែឪអត់លុយអីចាយឈឺស្កាត់អីចឹងគេចេះអោយម្នាក់បួនដប់ម៉ឺនអីចឹងទៅ។

ក៖ បាទអ៊ុំបាទ!

ខ៖ យើងអោយពរគេតាមទូរស័ព្ទចឹងទៅគេផ្ញើរតាមវីង។

ក៖ អូ៎បាទ!

ខ៖ អោយកូនរកស៊ីចំរុងចំរើនបានអោយលុយម៉ែចាយម៉ែឈឺម៉ែអីចឹង។

ក៖ បាទអ៊ុំល្អចឹង…?

ខ៖ ចេះតែអោយពរកូនរបស់ចឹង។

ក៖ បាទអ៊ុំល្អអ៊ុំមានពាក្យពេចន៍អីដែរអ៊ុំចង់ផ្ដែផ្ដាំទៅកូនចៅទៀតទេអ៊ុំ?

ខ៖​ផ្ដែផ្ដាំៗអោយកូនទាំងអស់អោយខំរកស៊ីអោយមានបានកុំអោយអើឃើញអំពើអាក្រក់យើងកុំធ្វើធ្វើអំពើល្អយើងធ្វើតែល្អៗទៅអំពើល្អវាមិនឈ្នះអើនេះទេយើងអោយតែនេះធ្វើល្អវាបានល្អហាសណាស់.

ក៖ បាទអ៊ុំ!

ខ៖ កុំអោយយើងធ្វើអំពើអាក្រក់ល្អដល់ណាមិនចេះសាបសូន្យទេទៅនៅណាក៏យើងមានញ្ញាតិដែរ។

ក៖ ត្រូវអ៊ុំត្រូវ!

ខ៖ យើងធ្វើអំពើអាក្រក់ពូជខ្ញុំទាំងអស់ខ្ញុំផ្ដែផ្ដាំតែប៉ុណ្ណឹង!

ក៖ អូ៎!

ខ៖ មីនៅនោះអីថាកូន​ឯងកុំចាស់ជិតខាងអីចឹងយើងឈ្លើយកុំអីចឹងហាស!

ក៖ បាទត្រូវអ៊ុំ!

ខ៖ អើនៅណាយើងល្អជាមួយអ្នកហ្នឹងទៅយើងផ្ញើរខ្លួនផ្ញើរប្រាណមកស្រុកគេដូចកូនខ្ញុំពីរហ្នឹងវិនមានណាបើមួយនោះអាហ្នឹងម៉ែគេនៅភូមិមេម៉ាយម៉ែក្មេកគេហាស!

ក៖ បាទអ៊ុំ!

ខ៖ បើមីមួយនេះអត់ទេមីមួយនេះមកតាមបងរកស៊ីនេះមករកស៊ីតាំងពីក្រមុំមកជួលតូចលក់ក្នុងផ្សារធំហ្នឹងតាំងនៅក្រមុំ។

ក៖ បាទអ៊ុំបាទ!

ខ៖ នៅបានមួយឆ្នាំពីរបានការប្ដីទើបការបានបីឆ្នាំទេការបានបីឆ្នាំទិញផ្ទះបាននៅខ្លួនឯង!

ក៖ អូ៎!

ខ៖ ម៉ែឪអត់ជួយអត់មាន។

ក៖ អូ៎បាទអ៊ុំបាទ!

ខ៖ ប៉ុន្តែម៉ែឪខាងប្រុសគេជួយអោយខ្ចីខ្លះដែរខ្ញុំអត់មានទេប៉ុនគេមានគេជួយកូនគេចឹងហាស!

ក៖ បាទអ៊ុំបាទ!

ខ៖ ជួយអោយចឹងគាត់អោយខ្ចីអោយកូនធ្វើផ្ទះធ្វើសំបែងចឹងទៅនៅទៅ។

ក៖ អូ៎បាទអ៊ុំចឹងប្រហែលចុងក្រោយខ្ញុំអរគុណច្រើនអ៊ុំដែរបានអោយខ្ញុំពិភាក្សាជាមួយអ៊ុំទាក់ទងពីប្រវត្តិរបស់អ៊ុំ ហើយការសម្ភាសទាំងអស់ហ្នឹងខ្ញុំហ្នឹងដាក់ទៅក្នុងវេបសាយរបស់សាលា ដើម្បីតំកល់ទុកអោយកូនចៅជំនាន់ក្រោយរបស់អ៊ុំបានស្គាល់ហ្នឹងបានដឹងពីប្រវត្តិឪពុកម្ដាយហ្នឹងដូនតាជាពិសេសប្រវត្តិរបស់អ៊ុំបានរៀបរាប់មិញចឹងហាសណាស់អ៊ុំ?

ខ៖ ចា៎!

ក៖ បាទអ៊ុំចឹងចុងក្រោយខ្ញុំអនុញ្ញាតិពីអ៊ុំដើម្បីដាក់ការសម្ភាសដែរអ៊ុំពិភាក្សាជាមួយខ្ញុំមួយហ្នឹងទៅក្នុងវេបសាយសាលាបានទេអ៊ុំ?

ខ៖ បានតើ!

ក៖ អត់អីទេណេះអ៊ុំណេះ?

ខ៖ ចា៎!

ក៖ បាទចឹងអើចុងក្រោយខ្ញុំអរគុណច្រើនអ៊ុំនៅការពិភាក្សាមួយហ្នឹងហើយចឹងអរគុណច្រើនអ៊ុំ។